‘Wodɔ Wo Yɔnko sɛ Wo Ho’? | Adesua\nTete Wo Ba Ma Ɔnsom Yehowa\nTete Wo Ba a Ɔyɛ Ɔbabun Ma Ɔnsom Yehowa\nYehowa Yɛ Ɔdɔ Nyankopɔn\n‘Wodɔ Wo Yɔnko sɛ Wo Ho’?\nAhenni no Adi Tumi Mfe Ɔha!\nKENKAN WƆ Afrikaans Cakchiquel (Western) Cambodian Chitonga Chokwe Chol Cibemba Cinyanja Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Venda Wayuunaiki Xhosa Zulu\nƆwɛn-Aban—Nea Adesua Nsɛm Wom | November 2015\n“Dɔ wo yɔnko sɛ wo ho.”—MATEO 22:39.\nNNWOM: 73, 36\nAdɛn nti na ɛsɛ sɛ yɛsuasua Yehowa dɔ?\nAdɛn nti na ɔdɔ ho hia wɔ aware mu?\nDɛn na Onyankopɔn nkurɔfo ayɛ de akyerɛ sɛ wɔdɔ wɔn yɔnko?\n1, 2. Ɔkwan bɛn so na Kyerɛwnsɛm no ma yɛhu sɛ ɔdɔ ho hia?\nƆDƆ yɛ Yehowa Nyankopɔn su titiriw. (1 Yohane 4:16) Yesu Kristo a ɔyɛ Yehowa abɔde a ɔdi kan no ne N’agya tenaa soro mfe ɔpepepem pii, na ɔhuu sɛ Yehowa yɛ ɔdɔ Nyankopɔn. (Kolosefoɔ 1:15) Yesu ada N’agya dɔ no bi adi wɔ n’asetena nyinaa mu, wɔ ɔsoro ne asase so. Wei ma yɛnya awerɛhyem sɛ Yehowa ne Yesu bɛdi yɛn so wɔ ɔdɔ mu bere nyinaa.\n2 Bere a obi bisaa Yesu sɛ ahyɛde no mu nea ɛwɔ he na ɛyɛ kɛse no, Yesu kaa sɛ: “‘Fa w’akoma nyinaa ne wo kra nyinaa ne w’adwene nyinaa dɔ Yehowa wo Nyankopɔn.’ Yei ne ahyɛdeɛ a ɛyɛ kɛse sene ne nyinaa ne deɛ ɛdi kan. Deɛ ɛtɔ so mmienu a ɛte sɛ ɛno ne sɛ, ‘Dɔ wo yɔnko sɛ wo ho.’”—Mateo 22:37-39.\n3. Hena ne yɛn “yɔnko”?\n3 Ɛho hia sɛ yɛda ɔdɔ adi kyerɛ nnipa a yɛne wɔn bɔ nyinaa. Yesu kaa sɛ ɛsɛ sɛ yɛdɔ Yehowa na yɛdɔ yɛn yɔnko nnipa nso. Nanso hena ne yɛn “yɔnko”? Sɛ yɛaware a, yɛn yɔnko a ɔbɛn yɛn paa ne yɛn kunu anaa yɛn yere. Afei nso, yɛn nuanom mmarima ne mmaa a yɛne wɔn wɔ asafo mu ne nnipa a yɛkɔ wɔn nkyɛn wɔ asɛnka mu no nso yɛ yɛn yɔnkonom. Yɛbɛhu sɛnea yɛbɛda ɔdɔ adi akyerɛ yɛn yɔnko nnipa wɔ adesua yi mu.\nDƆ WO KUNU ANAA WO YERE\n4. Yɛn sintɔ nyinaa akyi no, adɛn nti na awarefo bɛtumi anya anigye?\n4 Yehowa na ɔbɔɔ Adam ne Hawa na ɔkaa wɔn boom sɛ awarefo. Ɛno ne aware a ɛdi kan. Nea na Onyankopɔn pɛ ne sɛ wɔbɛnya anigye wɔ aware mu na wɔawo mma ahyɛ asase so mã. (Genesis 1:27, 28) Nanso bere a wɔyɛɛ Yehowa so asoɔden no, wɔn aware no gyigyae, na ɛnam so ma bɔne ne owuo trɛw kaa yɛn nyinaa. (Romafoɔ 5:12) Ɛmfa ho nea ɛbae no, awarefo bɛtumi anya anigye nnɛ. Yehowa a ɔyɛ aware Hyehyɛfo no de afotuo a ɛyɛ sen biara ama okunu ne ɔyere wɔ Bible mu.—Kenkan 2 Timoteo 3:16, 17.\nNea Yehowa pɛ ne sɛ okunu bɛdi n’abusua so wɔ ɔdɔ mu\n5. Adɛn nti na ɔdɔ ho hia wɔ aware mu?\n5 Bible ma yɛhu sɛ sɛ onipa ne ne yɔnko bɛtumi atena na wɔanya anigye a, ɛhia sɛ wɔda ɔdɔ kann adi. Saa na ɛte wɔ aware mu nso. Ɔsomafo Paulo kyerɛkyerɛɛ ɔdɔ kann mu. Ɔkaa sɛ: “Ɔdɔ wɔ abodwokyɛreɛ na ne yam yɛ. Ɔdɔ nyɛ ahoɔyaa, ɛntu ne ho, ɛnhoran, ɛnyɛ adeɛ a ɛnsɛ, ɛnhwehwɛ deɛ ɔno ara hia, ne bo nha no. Ɛmfa bɔne nhyɛ ne mu. Ɛnni deɛ ɛntene ho ahurisie, na mmom ɛdi nokorɛ ho ahurisie. Ɛto ne bo ase biribiara mu, ɛgye biribiara di, ɛwɔ biribiara mu anidasoɔ, na ɛgyina biribiara ano. Ɔdɔ to ntwa da.” (1 Korintofoɔ 13:4-8) Sɛ yɛdwendwene Paulo asɛm no ho na yɛde yɛ adwuma a, yɛbɛtumi anya anigye wɔ aware mu.\nBible ma yɛhu sɛnea yɛbɛnya anigye wɔ aware mu (Hwɛ nkyekyɛm 6, 7)\n6, 7. (a) Dɛn na Bible ka fa tiyɛ ho? (b) Sɛn na ɛsɛ sɛ Kristoni barima ne ne yere tena?\n6 Yehowa na ɔkyerɛɛ nea ɛsɛ sɛ ɔyɛ abusua ti. Paulo kyerɛkyerɛɛ mu sɛ: “Mepɛ sɛ mohunu sɛ ɔbarima biara ti ne Kristo; ɔbaa nso ti ne ɔbarima; Kristo nso ti ne Onyankopɔn.” (1 Korintofoɔ 11:3) Nea Yehowa pɛ ne sɛ okunu bɛdi n’abusua so wɔ ɔdɔ mu, na ɛnsɛ sɛ ɔyɛ otirimɔdenfo a ɔnte asɛm ase. Yehowa yɛ Yesu Ti, na ɔne Yesu di wɔ ayamye mu. Ne saa nti, Yesu ani gye sɛnea Onyankopɔn di tumi wɔ ɔdɔ mu no ho. Yesu kaa sɛ: “Medɔ Agya no.” (Yohane 14:31) Sɛ Yehowa tirim yɛ den wɔ Yesu so a, anka Yesu renka saa.\n7 Ɛwom sɛ ɔbarima na ɔyɛ ne yere ti deɛ, nanso Bible ka kyerɛ no sɛ ɔnni ne yere ni. (1 Petro 3:7) Ɔbarima warefo bɛyɛ dɛn ayɛ saa? Ɛne sɛ ɔbɛsusu nea ne yere hia ho na wayɛ nea ɔpɛ ama no. Bible ka sɛ: “Okununom, monkɔ so nnɔ mo yerenom sɛdeɛ Kristo nso dɔɔ asafo no na ɔde ne ho too hɔ maa asafo no.” (Efesofoɔ 5:25) Yesu de ne nkwa mpo too hɔ maa n’akyidifo. Sɛ okunu suasua sɛnea Yesu di ne tiyɛ ho dwuma a, ɛbɛyɛ mmerɛw ama ne yere sɛ ɔbɛdɔ no, ɔbɛbu no, na wagye gyinae a ɔsisi atom.—Kenkan Tito 2:3-5.\nDƆ WO NUANOM KRISTOFO MMARIMA NE MMAA\n8. Adwene bɛn na ɛsɛ sɛ yɛnya wɔ yɛn nuanom Kristofo mmarima ne mmaa ho?\n8 Ɛnnɛ, nnipa ɔpepem pii resom Yehowa wɔ asase so baabiara. Wɔyɛ yɛn nuanom mmarima ne mmaa. Adwene bɛn na ɛsɛ sɛ yɛnya wɔ wɔn ho? Bible ka sɛ: “Momma yɛnyɛ nnipa nyinaa yie, ɛnkanka wɔn a yɛne wɔn bɔ abusua wɔ gyidie mu no.” (Galatifoɔ 6:10; kenkan Romafoɔ 12:10.) Ɔsomafo Petro kaa sɛ, sɛ yɛyɛ ‘aso ma nokorɛ no’ a, ɛbɛma yɛanya “onuadɔ a nyaatwom nnim.” Petro san ka kyerɛɛ ne nuanom Kristofo sɛ: “Deɛ ɛsene biribiara no, monnodɔ mo ho dendeenden.”—1 Petro 1:22; 4:8.\n9, 10. Dɛn na ama Onyankopɔn nkurɔfo ayɛ baako?\n9 Yɛn ahyehyɛde no da nsow koraa wɔ wiase nyinaa. Dɛn ntia? Efisɛ yɛda ɔdɔ kann adi kyerɛ yɛn nuanom mmarima ne mmaa. Nea ɛsen saa no, esiane sɛ yɛdɔ Yehowa na yɛdi ne mmara so nti, ɔde ne honhom kronkron a ɛsen tumi biara a ɛwɔ soro ne asase so no boa yɛn. Onyankopɔn honhom boa yɛn ma yɛyɛ baako ankasa wɔ wiase nyinaa.—Kenkan 1 Yohane 4:20, 21.\n10 Paulo sii so dua sɛ ɛhia sɛ Kristofo dodɔ wɔn ho. Enti ɔkaa sɛ: “Monhyɛ ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ. Sɛ obi wɔ asɛm tia ne yɔnko a, monkɔ so nnya mo ho aboterɛ na momfa mfirifiri mo ho korakora. Sɛdeɛ Yehowa de afiri mo no, mo nso monyɛ saa ara. Na yeinom nyinaa akyi no, monhyɛ ɔdɔ ɛfiri sɛ ɛyɛ koroyɛ homa a ɛyɛ pɛ.” (Kolosefoɔ 3:12-14) Yɛda Yehowa ase paa sɛ ɛmfa ho baabi a yɛfi no, yɛhu ɔdɔ a ɛne “koroyɛ homa a ɛyɛ pɛ” no wɔ yɛn mu!\nƆdɔ ne baakoyɛ ma nkurɔfo hu Yehowa Adansefo sɛ wɔn na wɔyɛ Kristo akyidifo ankasa, na wɔn na Onyankopɔn ama wɔreka Ahenni no ho asɛmpa akyerɛ nnipa a wɔwɔ wiase nyinaa\n11. Dɛn na ɛma nkurɔfo hu Onyankopɔn ahyehyɛde no?\n11 Ɔdɔ kann a Yehowa asomfo da no adi ne baakoyɛ a ɛwɔ wɔn mu no ma nkurɔfo hu sɛ wɔn som na ɛyɛ nokware. Yesu kaa sɛ: “Sɛ mododɔ mo ho a, ɛno na ɛbɛma nnipa nyinaa ahunu sɛ moyɛ m’asuafoɔ ampa.” (Yohane 13:34, 35) Ɔsomafo Yohane nso kaa sɛ: “Nokwasɛm a ɛma Onyankopɔn mma ne Ɔbonsam mma da adi pefee nie: Obiara a ɔnyɛ adetenenee no mfiri Onyankopɔn mu, na saa ara na deɛ ɔnnɔ ne nua no nso mfiri ne mu. Yei ne asɛm a moate firi mfitiaseɛ no, sɛ yɛnnodɔ yɛn ho.” (1 Yohane 3:10, 11) Ɔdɔ ne baakoyɛ ma nkurɔfo hu Yehowa Adansefo sɛ wɔn na wɔyɛ Kristo akyidifo ankasa, na wɔn na Onyankopɔn ama wɔreka Ahenni no ho asɛmpa akyerɛ nnipa a wɔwɔ wiase nyinaa.—Mateo 24:14.\nWƆREBOABOA “NNIPAKUO KƐSEƐ BI” ANO\n12, 13. Dɛn na “nnipakuo kɛseɛ” no mufo reyɛ nnɛ, na dɛn na wɔbɛnya nnansa yi ara?\n12 Yehowa asomfo a wɔwɔ hɔ nnɛ mu fa kɛse no ara ka “nnipakuo kɛseɛ” no ho. Wɔfi aman ahorow pii so, na wɔboa ma Ahenni adwuma no kɔ so. “Yeinom na wɔfiri ahohiahia kɛseɛ no mu, na wɔahoro wɔn ntadeɛ ama no ayɛ fitaa Adwammaa no mogya mu” efisɛ wɔanya Yesu agyede afɔre no mu gyidi. “Nnipakuw kɛse” no dɔ Yehowa ne ne Ba no, na wɔsom Yehowa “awia ne anadwo.”—Adiyisɛm 7:9, 14, 15.\n13 Ɛrenkyɛ, Onyankopɔn bɛsɛe saa wiase bɔne yi wɔ “ahohiahia kɛseɛ” no mu. (Mateo 24:21; kenkan Yeremia 25:32, 33.) Nanso Yehowa bɛbɔ n’asomfo ho ban na wadi wɔn anim akɔ ne wiase foforo no mu efisɛ ɔdɔ wɔn. Onyankopɔn ahyɛ bɔ bɛyɛ mfe 2,000 a atwam ni sɛ “ɔbɛpepa wɔn aniwam nisuo nyinaa, na owuo nni hɔ bio, na awerɛhoɔ ne esũ ne yea nso nni hɔ bio.” Wohwɛ kwan sɛ wobɛtena Paradise bere a wɔayi abɔnefosɛm, amanehunu, ne owuo afi hɔ no anaa?—Adiyisɛm 21:4.\n14. Nnipakuw kɛse no dodow adu bɛyɛ sɛn?\n14 Bere a nna a ɛdi akyiri no fii ase afe 1914 no, na Onyankopɔn asomfo a wɔasra wɔn no dodow bɛyɛ 5,000. Ɛmfa ho nsɛnnennen a saa nnipakuw ketewa yi hyiae no, nnipa ho dɔ ne Onyankopɔn honhom kronkron boaa wɔn ma wɔkaa Ahenni no ho asɛmpa no. Dɛn na afi mu aba? Ɛnnɛ, wɔreboaboa nnipakuw kɛse a wɔn anidaso ne sɛ wɔbɛtena asase so daa no ano. Adansefo bɛyɛ 8,000,000 na wɔwɔ asafo ahorow bɛboro 115,400 mu wɔ wiase nyinaa, na wɔn dodow kɔ ara na ɛrekɔ anim. Ɛho nhwɛso ne sɛ, wɔbɔɔ Adansefo foforo bɛboro 275,500 asu wɔ afe 2014 ɔsom afe no mu. Sɛ wɔkyekyɛm pɛpɛɛpɛ a, nnawɔtwe biara, wɔbɔ nnipa bɛyɛ 5,300 asu.\n15. Ɔkwan bɛn na nnipa pii fa so te asɛmpa no nnɛ?\n15 Sɛ yɛhwɛ nnipa dodow a wɔate Ahenni ho asɛmpa no a, ɛyɛ nwonwa paa. Ɛnnɛ yɛn nwoma wɔ kasa bɛboro 700 mu. Ɔwɛn-Aban no yɛ nsɛmma nwoma a wɔkyekyɛ no pii sen nwoma biara wɔ wiase. Bosome biara wɔtintim bɛboro 52,000,000 wɔ kasa 247 mu. Afei nso, yɛakyerɛ nwoma a yɛde sua Bible, Dɛn na Bible Kyerɛkyerɛ Ankasa? ase akɔ kasa bɛboro 250 mu. Bɛsi saa bere yi wɔatintim bɛboro 200,000,000.\n16. Adɛn nti na Yehowa ahyehyɛde no renya nkɔanim?\n16 Esiane sɛ yɛwɔ Onyankopɔn mu gyidi na yɛgye Bible tom sɛ ɛyɛ Onyankopɔn Asɛm nti, nkɔanim ara na yɛn ahyehyɛde no renya. (1 Tesalonikafoɔ 2:13) Nitan ne ɔsɔretia a Satan de ba yɛn so nyinaa akyi no, yɛkɔ so nya Yehowa nhyira.—2 Korintofoɔ 4:4.\nDƆ AFOFORO BERE NYINAA\n17, 18. Adwene bɛn na Yehowa pɛ sɛ yɛnya wɔ wɔn a wɔnsom no no ho?\n17 Nkurɔfo yɛ wɔn adeɛ wɔ akwan pii so wɔ asɛmpa a yɛka no ho. Ebinom tie yɛn, na afoforo nso ani nnye asɛm a yɛka no ho. Adwene bɛn na Yehowa pɛ sɛ yɛnya wɔ wɔn a wɔnsom no no ho? Ɛmfa ho nea nkurɔfo yɛ wɔ asɛmpa a yɛka no ho no, yɛtie afotu a ɛwɔ Bible mu. Ɛka sɛ: “Momma mo kasa ho mmra nyam berɛ nyinaa na nkyene mmra mu, na moahunu sɛdeɛ ɛsɛ sɛ mobua obiara.” (Kolosefoɔ 4:6) Bere biara a yɛbɛkyerɛkyerɛ yɛn gyidi mu no, ɛsɛ sɛ yɛyɛ saa wɔ “ɔdwoɔ ne obuo a emu dɔ mu,” efisɛ yɛdɔ yɛn yɔnko nnipa.—1 Petro 3:15.\n18 Sɛ nkurɔfo bo fuw na wɔantie asɛmpa a yɛka no mpo a, yɛda ɔdɔ adi kyerɛ wɔn de suasua Yesu. Bere a nkurɔfo ‘sopaa’ Yesu no, “wanyɛ bi antua ka. Berɛ a ɔrehunu amane no, wanhunahuna obiara.” Mmom, Yesu de ne ho too Yehowa so. (1 Petro 2:23) Enti yɛda ahobrɛase adi bere nyinaa, na yɛtie saa afotu yi: “Mommfa bɔne nntua bɔne ka, nso mommfa nsopa nntua nsopa ka, na mmom monhyira.”—1 Petro 3:8, 9.\nƐmfa ho nea yɛn atamfo de bɛyɛ yɛn biara no, ɛsɛ sɛ yɛdɔ wɔn\n19. Sɛn na ɛsɛ sɛ yɛne yɛn atamfo tena?\n19 Ahobrɛase a yɛwɔ nti, yɛtie afotusɛm titiriw bi a Yesu de maa yɛn no. Ɔkaa sɛ: “Motee sɛ wɔkaa sɛ, ‘Dɔ wo yɔnko na kyiri wo tamfo.’ Nanso, mese mo sɛ: Monkɔ so nnɔ mo atamfo na mommɔ mpaeɛ mma wɔn a wɔtaa mo, na moakyerɛ sɛ moyɛ mo Agya a ɔwɔ soro no mma, ɛfiri sɛ ɔma n’awia pue nnipa bɔne ne nnipa papa so na ɔma nsuo tɔ gu ateneneefoɔ ne abɔnefoɔ so.” (Mateo 5:43-45) Onyankopɔn asomfo deɛ, ɛmfa ho nea yɛn atamfo de bɛyɛ yɛn biara no, ɛsɛ sɛ yɛdɔ wɔn.\n20. Yɛyɛ dɛn hu sɛ nnipa a wɔwɔ asase so baabiara bɛdɔ Onyankopɔn ne wɔn yɔnko nnipa? (Hwɛ mfoni a ɛwɔ adesua yi mfiase no.)\n20 Ɛsɛ sɛ yɛda no adi sɛ yɛdɔ Yehowa ne yɛn yɔnko nnipa bere nyinaa. Sɛ mpo nkurɔfo a wɔsɔre tia yɛn na wɔntie asɛm a yɛka no kɔ ahokyere mu a, yɛboa wɔn. Ɔsomafo Paulo kaa sɛ: “Ɛnsɛ sɛ mode obiara ka biara sɛ ɔdɔ a mode bɛdodɔ mo ho; na deɛ ɔdɔ ne yɔnko no awie mmara no so die. Na mmara nsɛm a ɛka sɛ, ‘Nsɛe awareɛ, Nni awu, Mmɔ korɔno, Mma w’ani mmmere adeɛ’ ne mmara asɛm foforɔ biara a ɛwɔ hɔ no, wɔabɔ no mua wɔ asɛm yi mu sɛ, ‘Dɔ wo yɔnko sɛ wo ho.’ Ɔdɔ nyɛ ne yɔnko bɔne; enti ɔdɔ ne mmara no awieeɛ.” (Romafoɔ 13:8-10) Onyankopɔn asomfo da ɔdɔ kann adi kyerɛ wɔn yɔnko nnipa ɛmfa ho sɛ wɔte wiase bɔne a Satan di so a emu apaapae, na awudisɛm wom no. (1 Yohane 5:19) Sɛ Yehowa sɛe Satan, n’adaemone, ne wiase bɔne yi a, yɛbɛda ɔdɔ adi wɔ asase so baabiara. Hwɛ nhyira ara a yɛbɛnya bere a nnipa a wɔwɔ asase so nyinaa dɔ Yehowa ne wɔn yɔnko nnipa no!\nYɛn yɔnko: Sɛ yɛka sɛ obi yɛ yɛn yɔnko a, yɛn adwene taa yɛ yɛn sɛ ɔyɛ obi a ɔte bɛn yɛn anaa obi a yɛne no nyinaa ani gye ade baako ho. Nanso, yɛn kunu anaa yɛn yere, anuanom mmarima ne mmaa a wɔwɔ asafo no mu, ne nnipa a yɛkɔ wɔn nkyɛn wɔ asɛnka mu no nso yɛ yɛn yɔnkonom. Yesu kyerɛkyerɛɛ yɛn sɛ ɛsɛ sɛ yɛdɔ yɛn yɔnko nnipa\nƆWƐN-ABAN—NEA ADESUA NSƐM WOM November 2015


2 Kronieken 33 HTB – 2 Berɛsosɛm 33 ASCB | Biblica\n2 Kronieken 33 HTB – 2 Berɛsosɛm 33 ASCB\n2 Berɛsosɛm 33:1-25\nManase Di Ɔhene Wɔ Yuda\n1Ɛberɛ a Manase dii adeɛ no, na wadi mfirinhyia dumienu. Ɔdii ɔhene wɔ Yerusalem mfirinhyia aduonum enum. 2Ɔyɛɛ bɔne wɔ Awurade ani so, suasuaa abosonsomfoɔ aman nneyɛeɛ a ɛyɛ akyiwadeɛ. Ɔsuaa deɛ ɛnam so maa Awurade pamoo abosonsomfoɔ no firii asase a ɛda Israel anim no so no. 3Ɔsane sisii asɔreeɛ a nʼagya Hesekia sɛee no no. Ɔsii afɔrebukyia maa Baal ahoni, sisii Asera afɔrebukyia. Ɔsane kotoo nsoromma a ɛwɔ ewiem no nyinaa, somm wɔn. 4Mpo, ɔsisii abosonsom afɔrebukyia wɔ Awurade Asɔredan mu, baabi a Awurade aka sɛ, ɛhɔ na ɛsɛ sɛ wɔdi ne din ni afebɔɔ no. 5Ɔsisii saa afɔrebukyia no wɔ Awurade Asɔredan no adihɔ mmienu hɔ, de maa ewiem nsoromma no. 6Manase de ɔno ankasa mmammarima bɔɔ afɔdeɛ wɔ ogya so wɔ Hinom Babarima Bɔnhwa mu. Ɔde ne ho hyɛɛ asumansɛm mu, kɔɔ abisa, yɛɛ abayisɛm, kɔɔ asamanfrɛfoɔ ne adunsifoɔ nkyɛn. Ɔyɛɛ nneɛma pii a ɛyɛ bɔne wɔ Awurade ani so, maa Awurade bo fuiɛ.\n7Na Manase faa ohoni a wasene, de kɔsii Onyankopɔn Asɔredan mu. Ɔde kɔsii baabi korɔ no ara a Onyankopɔn ka kyerɛɛ Dawid ne ne babarima Salomo sɛ, “Wɔbɛdi me din ni wɔ ha afebɔɔ, asɔredan yi mu ne Yerusalem, kuropɔn a mayi afiri mmusuakuo a ɛwɔ Israel no nyinaa mu no. 8Sɛ Israelfoɔ di mʼahyɛdeɛ nyinaa so, me mmara a wɔnam Mose so maeɛ no nyinaa so a, merentwa wɔn asuo mfiri asase a mede maa wɔn agyanom no so.” 9Nanso, Manase dii ɔmanfoɔ a wɔwɔ Yuda ne Yerusalem anim, ma wɔyɛɛ bɔnetrasoɔ sene abosonsom aman a Awurade sɛee wɔn wɔ ɛberɛ a Israelfoɔ kɔɔ asase no so no.\n10Awurade kasa kyerɛɛ Manase ne ne nkurɔfoɔ no, nanso wɔantie ne kɔkɔbɔ no mu biara. 11Enti, Awurade maa Asiriafoɔ akodɔm bɛfaa Manase yɛɛ no ɔdeduani. Wɔde darewa hyɛɛ ne hwene mu, de kɔbere mfrafraeɛ nkɔnsɔnkɔnsɔn kyekyeree no, de no kɔɔ Babilonia. 12Na ɛberɛ a Manase wɔ ahokyere a emu yɛ den mu no, ɔpɛɛ Awurade, ne Onyankopɔn akyiri kwan, na ɔde ahobrɛaseɛ su frɛɛ nʼagyanom Onyankopɔn. 13Na ɛberɛ a ɔbɔɔ mpaeɛ no, Awurade tiee no, na nʼabisadeɛ no kaa nʼakoma. Enti, Awurade maa Manase sane kɔɔ Yerusalem wɔ nʼahennie mu. Afei, Manase tee aseɛ sɛ, Awurade nko ara ne Onyankopɔn.\n14Yei akyi, Manase sane sisii Dawid kuropɔn abɔntene afasuo; ɛfiri Gihon asutire atɔeɛ fam a ɛwɔ Kidron bɔnhwa mu, de kɔ Apataa Ɛpono ano, kɔsi Ofel bepɔ so a wɔsi maa ɛkɔɔ soro yie no. Na ɔduaa nʼasraafoɔ mpanimfoɔ no wɔ Yuda nkuropɔn a wɔabɔ ho ban no nyinaa mu.\n15Manase sane tutuu amamfrafoɔ anyame fifirii mmepɔ no so. Ɔsane tutuu anyame ne ahoni no firii Awurade Asɔredan mu. Ɔbubuu afɔrebukyia a wasisi wɔ bepɔ so, baabi a Asɔredan no si, ne afɔrebukyia a ɛwɔ Yerusalem nyinaa, na ɔkɔto guu kuropɔn no mfikyire. 16Na ɔsane sii Awurade afɔrebukyia no, bɔɔ asomdwoeɛ afɔdeɛ ne aseda afɔdeɛ wɔ so. Afei, ɔhyɛɛ Yuda manfoɔ no nkuran sɛ, wɔnsom Awurade, Israel Onyankopɔn no. 17Nanso, na ɔmanfoɔ no gu so bɔ afɔdeɛ wɔ abosonsom asɔreeɛ so. Nanso, na wɔbɔ ma Awurade wɔn Onyankopɔn ara.\n18Manase adedie ho nsɛm nkaeɛ, ne mpaeɛ a ɔbɔɔ Onyankopɔn ne nsɛm a adehunumufoɔ ka kyerɛɛ no wɔ Awurade, Israel Onyankopɔn din mu no, wɔatwerɛ agu Israel ahemfo nwoma mu. 19Manase mpaeɛ ne ɛkwan a Onyankopɔn faa so buaa no, ne ne bɔne ne atorɔ a ɔdiiɛ nyinaa ho nsɛm no, wɔatwerɛ agu adehunumufoɔ nwoma mu. Baabi a ɔsii abosonsom asɔreeɛ, sisii Asera afɔrebukyia ne ahoni ansa na ɔrenu ne ho no nso ka ho. 20Ɛberɛ a Manase wuiɛ no, wɔsiee no wɔ nʼahemfie. Na ne babarima Amon na ɔyɛɛ ɔhene a ɔdi hɔ.\nAmon Di Ɔhene Wɔ Yuda\n21Ɛberɛ a Amon dii adeɛ no, na wadi mfirinhyia aduonu mmienu. Ɔdii ɔhene wɔ Yerusalem mfeɛ mmienu. 22Ɔyɛɛ bɔne wɔ Awurade ani so, sɛdeɛ nʼagya Manase yɛeɛ no. Ɔsomm ahoni a nʼagya yɛeɛ no nyinaa, bɔɔ afɔdeɛ maa wɔn. 23Nanso, wansɛ nʼagya Manase, ɛfiri sɛ, wammrɛ ne ho ase amma Awurade. Mmom, Amon yɛɛ bɔne maa ɛtraa so.\n24Akyire yi, Amon no ara mpanimfoɔ pamm ne tiri so, kumm no wɔ nʼahemfie. 25Nanso, ɔmanfoɔ a wɔwɔ asase no so kunkumm wɔn a wɔbɔɔ pɔ tiaa ɔhene Amon no, na wɔsii ne babarima Yosia ɔhene, sii nʼanan mu.\nASCB : 2 Berɛsosɛm 33


Petro Kaa sɛ Ɔnnim Yesu | Yesu Asetena\nPETRO KAA SƐ ƆNNIM YESU\nBere a wɔguu Yesu mpokyerɛ wɔ Getsemane turo mu hɔ no, ehu kaa asomafo no maa wɔdwane gyaa no. Nanso, asomafo mmienu, Petro ne “osuani foforɔ,” san wɔn akyi. Ɛbɛyɛ sɛ osuani foforo no ne ɔsomafo Yohane. (Yohane 18:15; 19:35; 21:24) Wɔde Yesu kɔɔ Anas fie no, ebia ɛhɔ na asomafo mmienu no kɔtoo Yesu. Bere a Anas maa wɔde Yesu kɔɔ Ɔsɔfo Panin Kaiafa fie no, Petro ne Yohane dii akyi nanso wɔammɛn nnipa no pii. Wɔdi akyi nyinaa, na wɔsuro nea ɛbɛto wɔn, nanso na wɔntumi nnya wɔn Wura no hɔ.\nNá ɔsɔfo panin Kaiafa nim Yohane, enti ɔnyaa kwan wuraa fie hɔ. Petro deɛ wannya kwan. Abaayewa bi na na ɔgyina pono no ano, enti Yohane san baa kwan no ano bɛsrɛ maa Petro wuraa mu.\nSaa anadwo no, na awɔ wom paa, enti na nkurɔfo reto gya wɔ adiwo hɔ. Ná Petro retwɛn ahwɛ “deɛ ɛbɛsie,” enti ɔkɔtoo gya no bi. (Mateo 26:58) Petro te gya no ho no, abaayewa a ɔgyina pono ano no huu n’anim yie. Ɔde bɔɔ ne so sɛ: “Wo nso woka onipa yi asuafoɔ no ho, ɛnte saa?” (Yohane 18:17) Ɛnyɛ abaayewa no nko ara na ɔhu kaa sɛ Petro ka Yesu ho.—Mateo 26:69, 71-73; Marko 14:70.\nAsɛm no haw Petro paa. Ná ɔmpɛ sɛ nkurɔfo bɛhu no, enti ɔfirii hɔ kɔgyinaa kwan ano. Petro annye antom sɛ ɔne Yesu na ɛnam, na ɛduu baabi mpo deɛ, ɔkaa sɛ: “Menni no na mente deɛ woreka yi ase nso.” (Marko 14:67, 68) Afei Petro “dii nse kaa ntam.” Ɛno kyerɛ sɛ nea ɔkae no, sɛ ɛnyɛ nokware a, ɛnde mmusu mmra ne so.—Mateo 26:74.\nSaa bere no nyinaa na wɔgu so redi Yesu asɛm. Ɛbɛyɛ sɛ baabi a na wɔredi asɛm no wɔ Kaiafa fie hɔ no wɔ soro. Enti na Petro ne wɔn a wɔwɔ ase hɔ no ani tua nea ɛrekɔ so nyinaa. Wɔhuu sɛ adansekurumfo no, wei ba kɔ na wei aba.\nNá Petro fi Galilea, enti ne kasa koraa kyerɛɛ sɛ nea ɔreka no ɔboa. Afei nso, nnipa a wɔwɔ hɔ no, na baako busuani ne Malko a Petro twaa n’aso no. Enti ɔno nso de pem Petro sɛ: “Mehunuu sɛ woka ne ho wɔ turom hɔ, ɛnte saa?” Bere a Petro kaa ne mprɛnsa so sɛ ɔne Yesu nni hwee yɛ no, akokɔ bɔnee sɛnea Yesu kae no.—Yohane 13:38; 18:26, 27.\nSaa bere no, ɛbɛyɛ sɛ na Yesu gyina fie no soro hɔ rehwɛ nea ɛrekɔ so wɔ adiwo hɔ. Afei Awurade danee n’ani hwɛɛ Petro anim, na ɛbɛyɛ sɛ Petro werɛ hoe paa. Ɔkaee asɛm a Yesu ka kyerɛɛ no wɔ abansoro dan no mu no; ná Yesu kaa saa asɛm no nkyɛe. Bere a Petro ani baa ne ho so no, asɛm no hyee no paa. Enti ɔkɔɔ abɔnten kɔsuu pii.—Luka 22:61, 62.\nDɛn paa na ɛmaa asɛm saa too Petro? Ná Petro gye ne ho di sɛ biribiara nni hɔ a ɛbɛtumi atwe no afiri Yesu ho. Ɛnde ɛyɛɛ dɛn na ɔno ampa ara, ɔtumi kaa sɛ ɔne ne Wura no nni hwee yɛ? Nkurɔfo twaa nkontompo too Yesu so kaa sɛ ɔyɛ ɔbɔnefo. Anka ɛsɛ sɛ Petro gyina Yesu akyi, nanso wanyɛ saa. Obi a Petro no ara kaa sɛ ɔwɔ “daa nkwa nsɛm” no, afei deɛ ɔse ɔnnim no.—Yohane 6:68.\nAsɛm a ɛtoo Petro no ma yɛhu sɛ obi wɔ gyidi sɛ dɛn koraa na sɛ sɔhwɛ to no mpofirim a, ɔbɛtumi agyaa ne ho mu. Ɛsɛ sɛ Onyankopɔn asomfo nyinaa sua biribi fi nea ɛtoo Petro no mu.\nƐyɛɛ dɛn na Petro ne Yohane nyaa kwan kɔɔ Kaiafa fie hɔ??\nBere a Petro ne Yohane wɔ Kaiafa adiwo hɔ no, dɛn na na ɛrekɔ so wɔ fie hɔ?\nBible kaa sɛ Petro “dii nse kaa ntam.” Dɛn na saa asɛm no kyerɛ?\nDɛn na yɛn nyinaa bɛtumi asua afiri nea ɛtoo Petro no mu?


Leviticus 24 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Punjabi (Roman) Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nNgo a wɔde begu nkanea a ɛwɔ ɔsom ntamadan no mu (1-4)\nPaanoo a wɔde kyerɛ (5-9)\nWosiw nea ɔkaa Onyankopɔn din ho abususɛm no abo (10-23)\n24 Yehowa toaa so ka kyerɛɛ Mose sɛ: 2 “Ka kyerɛ Israelfo no na wɔmma wo ngo kurennyenn a efi ngodua mu; ɛno na wɔde begu nkanea no mu sɛnea ɛbɛyɛ a ebesi so daa a ɛrennum.+ 3 Nkanea a esisi ahyiae ntamadan no mu wɔ ntwamutam a ɛsɛn baabi a Adanse Adaka no wɔ akyi no, Aaron nhwɛ mma wɔnsɔ, na ɔnhwɛ sɛ daa ebesi so afi anwummere akosi anɔpa wɔ Yehowa anim. Ɛyɛ ahyɛde a mubedi so daa wɔ mo awo ntoatoaso nyinaa mu. 4 Kaneadua+ a wɔde sika kɔkɔɔ amapa ayɛ no, ɔnhwɛ sɛ ɛso nkanea no bɛyɛ adwuma daa wɔ Yehowa anim. 5 “Fa esiam muhumuhu tõ paanoo 12 a wɔayɛ no sɛ nkawa. Fa esiam efa nkyem du mu abien* tõ paanoo no biara. 6 Yɛ no akuw abien wɔ sika kɔkɔɔ pon no so wɔ Yehowa anim;+ fa asia toto so wɔ ɔfã ha, na fa asia nso toto so wɔ ɔfã ha.+ 7 Fa ɛhyɛ* papa gu kuw biara so, na ebegyina hɔ* ama afɔre a wɔde paanoo rebɔ no,+ na ɛbɛyɛ afɔre a wɔde ogya hyew ma Yehowa. 8 Homeda biara ɔmfa mmesi Yehowa anim.+ Ɛyɛ apam a me ne Israelfo ayɛ de kosi daa. 9 Ɛbɛyɛ Aaron ne ne mma dea,+ na ma wonni wɔ baabi a ɛhɔ yɛ kronkron,+ efisɛ ɛyɛ ade kronkron paa a efi afɔre a wɔde ogya hyew ma Yehowa no mu. Ɛyɛ ahyɛde a ɛbɛtena hɔ daa.” 10 Ná Israelni bea bi wɔ ɔbabarima wɔ Israelfo mu a ne papa yɛ Egyptni.+ Bere bi, saa aberante no ne Israelni barima bi koe wɔ asoɛe hɔ. 11 Aberante a ne maame yɛ Israelni yi fii ase domee dinkɛse no,*+ na ɔkaa ho abususɛm. Enti wɔde no brɛɛ Mose.+ Ná ne maame no din de Selomit, na na ɔyɛ Dibri a ofi Dan abusuakuw mu no babea. 12 Wɔde aberante no too dan mu twɛn gyinae a Yehowa besi wɔ asɛm no ho.+ 13 Ɛnna Yehowa ka kyerɛɛ Mose sɛ: 14 “Fa nea ɔdomee me din no bra asoɛe no akyi. Afei wɔn a wɔtee nea ɔkae no nyinaa mfa wɔn nsa ngu ne ti so, na asafo no nyinaa nsiw no abo.+ 15 Na ka kyerɛ Israelfo sɛ, ‘Obiara a ɔbɛdome ne Nyankopɔn no, wayɛ bɔne na obenya ne bɔne so akatua. 16 Enti nea waka Yehowa din ho abususɛm no, ɛsɛ sɛ wokum no.+ Ɛsɛ sɛ asafo no nyinaa siw no abo. Obiara a ɔbɛkasa atia dinkɛse no, ɔhɔho a wabɛsoɛ mo mu oo, kuromanni oo, wonkum no. 17 “‘Sɛ obi kum onipa* a, ɔno nso ɛsɛ sɛ wokum no.+ 18 Obiara a ɔbɛbɔ afieboa bi ama wawu no,* ɔnhyɛ anan; nkwa nsi nkwa ananmu.* 19 Sɛ obi pira ne yɔnko nipa a, nea ɔde yɛɛ no no, wɔnyɛ ɔno nso bi.+ 20 Nea abu nsi nea abu ananmu, aniwa nsi aniwa ananmu, ɛse nsi ɛse ananmu. Sɛnea opiraa ne yɔnko no, wompira no saa ara.+ 21 Nea obekum aboa no, ɔnhyɛ anan,+ nanso nea obekum onipa de, wonkum no bi.+ 22 “‘Ɔhɔho a wabɛsoɛ mo mu oo, kuromanni oo, mmara baako na ɛwɔ hɔ ma mo nyinaa,+ efisɛ mene Yehowa mo Nyankopɔn.’” 23 Afei Mose ne Israelfo no kasae, na wɔde nea ɔdomee Onyankopɔn din no baa asoɛe no akyi besiw no abo.+ Enti Israelfo yɛɛ nea Yehowa ka kyerɛɛ Mose no pɛpɛɛpɛ.\n^ Efa nkyem du mu abien yɛ lita 4.4. (Bɛyɛ olonka baako ne fã). Hwɛ Nkh. B14.\n^ Anaa “ɛbɛyɛ nkae ade.”\n^ Kyerɛ sɛ, edin Yehowa no, sɛnea nky. 15 ne 16 kyerɛ no.\n^ Anaa “Obiara a ɔbɛbɔ aboa bi kra ma wawu no.”\n^ Anaa “ɔkra nsi ɔkra ananmu.”


Yɛbɛyɛ Dɛn Akyerɛ sɛ Yɛdɔ Yehowa na Yɛwɔ Ne Mu Ahotoso? | Adesua\nKENKAN WƆ Afrikaans Cakchiquel (Western) Cambodian Chitonga Chokwe Chol Cibemba Cinyanja Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikaonde Kikongo Kiluba Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Uruund Venda Wayuunaiki Xhosa Zulu\n“Yɛn deɛ, yɛwɔ ɔdɔ, ɛfiri sɛ ɔno na ɔdii kan dɔɔ yɛn.”—1 YOHANE 4:19.\nNNWOM: 56, 138\nSƐ WODWENE NSƐM A ƐDIDI SO YI HO A, ƐMA WOTE NKA SƐN WƆ YEHOWA HO?\nSɛnea ɔma wo nsa ka nneɛma a wohia.\nNokware a wakyerɛkyerɛ wo no.\nSɛnea ɔtene wo so.\n1, 2. Dɛn na Yehowa ayɛ ama yɛn a enti ɛsɛ sɛ yɛdɔ no?\nƆKWAMPA a agya bi bɛtumi afa so akyerɛkyerɛ ne mma ne sɛ ɔbɛyɛ nhwɛso ama wɔn. Sɛ ɔda ɔdɔ adi kyerɛ ne mma a, ɔkyerɛ wɔn sɛnea wɔn nso bɛda ɔdɔ adi. Obiara nni hɔ a wada ɔdɔ kɛse adi akyerɛ yɛn sen nea yɛn Agya, Yehowa, da no adi kyerɛ yɛn no. Enti yɛsua sɛnea yɛda ɔdɔ adi “ɛfiri sɛ ɔno na ɔdii kan dɔɔ yɛn.”—1 Yohane 4:19.\n2 Dɛn na Yehowa ayɛ de akyerɛ sɛ ɔno na “ɔdii kan dɔɔ yɛn.” Bible ka sɛ: “Yɛda so yɛ nnebɔneyɛfoɔ no, Kristo wu maa yɛn.” (Romafoɔ 5:8) Yɛn Agya, Yehowa, a ɔwɔ ɔdɔ no, de ne Ba mae sɛ agyede de gyee yɛn fii bɔne ne owuo mu. Saa akyɛde a ɛsom bo yi na ɛma yɛtumi bɛn Yehowa na yɛda ɔdɔ adi kyerɛ no. Yehowa nam afɔre kɛse a ɔbɔe yi so ayɛ nhwɛso ama yɛn. Wakyerɛ yɛn sɛ, ɛnsɛ sɛ yɛyɛ pɛsɛmenkominya, na mmom ɛsɛ sɛ yɛda ayamye adi de kyerɛ sɛ yɛdɔ no.—1 Yohane 4:10.\n3, 4. Dɛn na yɛde kyerɛ sɛ yɛdɔ Onyankopɔn?\n3 Ɔdɔ yɛ Yehowa su titiriw. Ɛno nti yɛbɛtumi ahu nea enti a Yesu kaa sɛ ahyɛde a ɛsen biara ne: “Fa w’akoma nyinaa ne wo kra nyinaa ne w’adwene nyinaa ne w’ahoɔden nyinaa dɔ Yehowa wo Nyankopɔn.” (Marko 12:30) Yehowa pɛ sɛ yɛde yɛn ‘koma nyinaa’ dɔ no. Sɛ yɛdɔ obi anaa biribi foforo sen Yehowa a, ɛbɛyɛ no yaw. Nanso, ɛnsɛ sɛ ɔdɔ a yɛwɔ ma Yehowa no tena yɛn koma mu nkutoo. Yehowa hwɛ kwan nso sɛ yɛde yɛn ‘adwene nyinaa’ ne yɛn ‘ahoɔden nyinaa’ bɛdɔ no. Wei kyerɛ sɛ ɛsɛ sɛ yɛde yɛn adwene ne yɛn nneyɛe nyinaa dɔ Yehowa.—Kenkan Mika 6:8.\n4 Enti ɛsɛ sɛ yɛde yɛn ho nyinaa ne nea yɛwɔ nyinaa dɔ Yehowa. Sɛ yɛde Yehowa di kan wɔ yɛn asetenam a, yɛma ɔhu sɛ yɛdɔ no ampa. Adesua a ɛdi wei anim mu no, yɛhuu nneɛma nnan a Yehowa ayɛ de ada ne dɔ kɛse adi akyerɛ ne mma. Afei momma yɛnhwɛ sɛnea yɛbɛtumi ama ɔdɔ a yɛwɔ ma Yehowa no mu ayɛ den na yɛama wahu sɛ yɛdɔ no.\nMA YEHOWA NHU SƐ W’ANI SƆ NEA WAYƐ AMA WO\n5. Sɛ yɛdwene nea Yehowa ayɛ ama yɛn nyinaa ho a, dɛn na yɛpɛ sɛ yɛyɛ?\n5 Sɛ obi kyɛ wo ade a, ɛda adi paa sɛ woyɛ biribi de kyerɛ sɛ w’ani asɔ. Esiane sɛ akyɛde no som bo ma wo nti, wo nso wode di dwuma. Yakobo kaa sɛ: “Akyɛdeɛ pa ne adekyɛdeɛ a ɛyɛ pɛ biara firi soro; ɛfiri hann Agya no nkyɛn, na sunsum a ɛsakra na ɛdanedane nni ne mu.” (Yakobo 1:17) Yɛda Yehowa ase paa sɛ wama yɛn biribiara a ɛbɛma yɛatumi atena ase na yɛn ani agye wɔ asetena mu. Yɛahu ɔdɔ kɛse a ɔwɔ ma yɛn, na yɛpɛ sɛ yɛma ɔhu sɛ yɛn nso yɛdɔ no. Saa na wote nka?\n6. Sɛ na Israelfo no pɛ sɛ Yehowa kɔ so hyira wɔn a, dɛn na na ɛsɛ sɛ wɔyɛ?\n6 Yehowa maa Israelfo nneɛma pa pii. Yehowa de ne mmara kyerɛɛ wɔn kwan, na ɔmaa wɔn biribiara a wɔhia wɔ asetenam mfe pii. (Deuteronomium 4:7, 8) Ná Israelfo no bɛtumi adi saa mmara no so de akyerɛ sɛ wɔn ani sɔ nea Yehowa ayɛ ama wɔn no. Nea na wɔbɛtumi ayɛ no bi ne sɛ, sɛ wɔbɔ afɔre ma Yehowa a, na ɛsɛ sɛ wɔde wɔn afuo mu “nnepa a wobɛtwa no kane” na ɛyɛ saa. (Exodus 23:19) Ná Israelfo no nim sɛ sɛ wɔtie Yehowa asɛm na wɔsom no yie a, ɔbɛkɔ so ahyira wɔn.—Kenkan Deuteronomium 8:7-11.\n7. Yɛbɛyɛ dɛn atumi de yɛn ‘ahonyadeɛ’ adi dwuma ama Yehowa ahu sɛ yɛdɔ no?\n7 Yɛn nso yɛbɛtumi de yɛn ‘ahonyadeɛ’ ama Yehowa de akyerɛ sɛ yɛdɔ no. (Mmebusɛm 3:9) Ɔkwan a yɛbɛfa so ayɛ wei ne sɛ yɛde nea yɛwɔ bɛhyɛ no anuonyam. Ɛho nhwɛso ne sɛ yɛbɛtumi ayi ntoboa de aboa Ahenni adwuma no wɔ yɛn ankasa asafo mu ne Ahenni adwuma a yɛreyɛ wɔ wiase nyinaa no. Sɛ́ ebia yɛwɔ sika pii anaa kakraa bi no, yɛn nyinaa bɛtumi de nea yɛwɔ aboa de ada yɛn dɔ adi akyerɛ Yehowa. (2 Korintofoɔ 8:12) Nanso nneɛma foforo wɔ hɔ a yɛbɛtumi ayɛ ama Yehowa ahu sɛ yɛdɔ no.\nDodow a yɛnya Yehowa mu ahotoso no, dodow no ara na yɛma ɔhu sɛ yɛdɔ no\n8, 9. Ɔkwan foforo bɛn na yɛfa so ma Yehowa hu sɛ yɛdɔ no? Dɛn na Mike ne n’abusua yɛe?\n8 Yesu ka kyerɛɛ yɛn sɛ yɛnkɔ so nhwehwɛ Ahenni no kan, na ɛnsɛ sɛ yɛndwendwene aduane ne ntade ho. Yɛn Agya ahyɛ yɛn bɔ sɛ ɔbɛma yɛn nsa aka nneɛma a yɛhia. (Mateo 6:31-33) Yɛwɔ Yehowa mu ahotoso, na yɛnim sɛ ɔbɛdi saa bɔhyɛ no so. Efisɛ sɛ wodɔ obi paa a, wonya ne mu ahotoso. Nokwasɛm ne sɛ, dodow a yɛnya Yehowa mu ahotoso no, dodow no ara na yɛma ɔhu sɛ yɛdɔ no. (Dwom 143:8) Ɛsɛ sɛ yɛbisa yɛn ho sɛ: ‘So nneɛma a mede asi m’ani so ne sɛnea mede me bere ne m’ahoɔden di dwuma no kyerɛ sɛ medɔ Yehowa paa? Da biara, mede me ho to Yehowa so sɛ ɔbɛma me nsa aka nneɛma a mehia?’\n9 Mike ne n’abusua de wɔn ho too Yehowa so. Efi Mike mmofraase nyinaa na ɔpɛ sɛ ɔkɔka asɛmpa no wɔ ɔman foforo so. Bere a ɔware woo mma mmienu mpo no, na ɔda so ara wɔ ɔpɛ a ɛte saa. Bere bi Mike ne n’abusua kenkan anuanom mmarima ne mmaa bi a wɔkɔsomee wɔ baabi a mmoa ho hia kɛse ho asɛm, na wɔsii gyinae sɛ wɔrenhwehwɛ nneɛma akɛse wɔ wɔn asetena mu. Wɔtɔn wɔn fie kɔtenaa ofie ketewa bi mu. Ná Mike wɔ adwumayɛfo a wɔsiesie nkurɔfo afie ne nnwuma mu. Ɔtee n’adwuma no so, na ɔpɛɛ ɔkwan bi a ɔbɛtumi afa Intanɛt so ahwɛ adwuma no so bere a ɔwɔ ɔman foforo so. Ɛno maa Mike ne n’abusua tumi tu kɔɔ ɔman foforo so, na wɔn ani gyee asɛnka adwuma a wɔkɔyɛe wɔ hɔ no ho paa. Mike kaa sɛ, “Yɛhuu sɛ asɛm a Yesu kaa wɔ Mateo 6:33 no yɛ nokware paa.”\nDWENDWENE NEA YEHOWA KYERƐKYERƐ WO NO HO\n10. Adɛn nti na ɛyɛ papa sɛ yɛdwendwene nea yɛsua fa Yehowa ho no ho sɛnea Ɔhene Dawid yɛe no?\n10 Bere bi Ɔhene Dawid kaa sɛ: “Ɔsoro ka Onyankopɔn animuonyam kyerɛ; na wiem kyerɛ ne nsa ano adwuma.” Ɔde kaa ho sɛ: “Yehowa mmara yɛ pɛ, ɛma ɔkra ho san no. Yehowa nkaesɛm yɛ nokorɛ, ɛma deɛ ɔnni nimdeɛ hunu nyansa.” Bere a Dawid dwendwenee Yehowa mmara a ɛma yɛhu nyansa ne abɔde a ɛyɛ fɛ ho no, ɛma ɔbɛnee Yehowa kɛse, na na ɔpɛ sɛ Yehowa hu sɛ ɔdɔ no. Dawid kaa sɛ: “Ma m’anom nsɛm ne m’akomam nsusuiɛ nyɛ wo fɛ, O Yehowa, me Botan ne me Gyefoɔ.”—Dwom 19:1, 7, 14.\n11. Yɛbɛyɛ dɛn de nimdeɛ a Yehowa ama yɛanya no adi dwuma ama wahu sɛ yɛdɔ no? (Hwɛ mfoni a ɛwɔ adesua yi mfiase no.)\n11 Ɛnnɛ, Yehowa ka n’atirimpɔ, nneɛma a wabɔ, Bible no, ne ɔno ankasa ho nsɛm pii kyerɛ yɛn. Wiase no hyɛ nkurɔfo nkuran sɛ wɔnsua ade, nanso sɛ wɔsua nwoma kɔ akyiri a, ɛtaa ma Onyankopɔn ho dɔ fi wɔn mu. Nanso, ɛnyɛ nimdeɛ nko ara na Yehowa pɛ sɛ yɛnya, na mmom ɔboa yɛn ma yɛnya nyansa nso. Ɔpɛ sɛ yɛde nea yɛsua no di dwuma ma ɛboa yɛn ankasa ne afoforo. (Mmebusɛm 4:5-7) Ɛho nhwɛso bi ni. Ɔpɛ sɛ yɛma afoforo hu “nokorɛ no ho nimdeɛ,” na yɛboa wɔn ma wɔgye wɔn nkwa. (1 Timoteo 2:4) Sɛ yɛka Onyankopɔn Ahenni no ho asɛm kyerɛ nnipa pii na yɛkyerɛ wɔn nea Ahenni no bɛyɛ ama adesamma a, yɛda no adi sɛ yɛdɔ Yehowa ne nnipa.—Kenkan Dwom 66:16, 17.\n12. Dɛn na onuawa ababaa bi ka faa akyɛde bi a efi Yehowa hɔ ho?\n12 Mmofra nso bɛtumi adwendwene nneɛma a Yehowa de ama wɔn ne nea wakyerɛkyerɛ wɔn nyinaa ho. Shannon da so ara kae sɛnea ɔtee nka bere a ɔne ne nuabaa kɔɔ ɔmantam nhyiam bi no. Saa bere no na Shannon adi mfe 11, na na ne nuabaa no nso adi mfe 10. Bere a “Onyankopɔn Ahofama” Ɔmantam Nhyiam no rekɔ so no, wɔmaa mmofra nyinaa, a na Shannon ne ne nuabaa no ka ho, kɔtenaa beae soronko bi. Mfiase no, ehu kaa no. Nanso bere a wɔmaa abofra biara Questions Young People Ask—Answers That Work nwoma no baako no, ne ho dwirii no. Akyɛde fɛfɛ yi maa Shannon tee nka sɛn wɔ Yehowa ho? Ɔkaa sɛ: “Saa bere no paa na mehuu sɛ Yehowa wɔ hɔ ankasa, na ɔdɔ me yie paa. Hwɛ sɛnea yɛn ani agye sɛ Yehowa, yɛn Nyankopɔn Kɛse no ama yɛn akyɛde a ɛyɛ fɛ na ɛdi mũ saa!”\nGYE YEHOWA NTENESOƆ TOM\n13, 14. Sɛ Yehowa tene yɛn so a, dɛn na ɛsɛ sɛ yɛyɛ, na adɛn ntia?\n13 Bible kae yɛn sɛ: “Deɛ Yehowa dɔ no na ɔka n’anim, sɛdeɛ agya yɛ ne ba a ɔpɛ n’asɛm no.” (Mmebusɛm 3:12) Sɛ yɛgye Yehowa ntenesoɔ tom na yɛma ɔtete yɛn a, yɛsua trenee na yɛnya asomdwoe. Nanso, “ntenesoɔ biara nni hɔ a seesei deɛ ɛyɛ anigyeɛ; mmom ɛyɛ awerɛhoɔ.” (Hebrifoɔ 12:11) Ɛwom sɛ ntenesoɔ nyɛ dɛ deɛ, nanso sɛ Yehowa tene yɛn so a, ɛsɛ sɛ yɛyɛ yɛn ade sɛn? Sɛ nsɛm a wɔbɛka akyerɛ yɛn anyɛ yɛn dɛ mpo a, ɛnsɛ sɛ yɛbu yɛn ani gu Yehowa afotu so da, anaasɛ yɛkɔ so ma yɛn bo fuw. Yɛdɔ Yehowa, enti yɛtie no na yɛyɛ nsakrae biara a ɛhia sɛ yɛyɛ.\nSɛ yɛfi yɛn pɛ mu yɛ nsakrae a ɛsɔ Yehowa ani a, yɛda no adi sɛ yɛdɔ no ankasa\n14 Malaki bere so no, Yudafo pii antie Yehowa asɛm. Anhaw wɔn sɛ Yehowa ani ansɔ nneɛma a na wɔde bɔ afɔre no. Enti Yehowa de afotu a emu yɛ den paa maa wɔn wɔ saa asɛm yi ho. (Kenkan Malaki 1:12, 13.) Nokwarem no, Yehowa tuu wɔn fo mpɛn pii, nanso wɔantie. Enti, ɔka kyerɛɛ wɔn sɛ: “Mɛma nnome aba mo so, na mo nhyira bɛdane nnome.” (Malaki 2:1, 2) Wei ma yɛhu sɛ sɛ yɛyɛ yɛn adwene sɛ yɛrentie Yehowa afotu anaa yɛte nka sɛ n’afotu ho nhia a, yɛne ne ntam bɛsɛe.\nDwendwene nea Yehowa pɛ ho na ɛnyɛ nneɛma a aba so wɔ wiase (Hwɛ nkyekyɛm 15)\n15. Adwene bɛn na ɛnsɛ sɛ yɛnya?\n15 Satan wiase no ma nnipa yɛ ahantan ne pɛsɛmenkominya. Nnipa pii mpɛ sɛ wɔtenetene wɔn anaa wɔkyerɛ wɔn nea wɔnyɛ. Ebinom tie afotu esiane sɛ ɛsɛ sɛ wɔtie ara nti. Ɛnsɛ sɛ yɛyɛ saa. Bible ka sɛ, “Mommfa wiase nhyehyɛeɛ yi su.” Mmom no, ɛsɛ sɛ yɛhu nea Yehowa hwehwɛ sɛ yɛyɛ na yɛyɛ nea ɛsɔ n’ani. (Romafoɔ 12:2) Ɔnam n’ahyehyɛde no so tu yɛn fo wɔ bere a ɛsɛ mu. Nhwɛso bi ni. Wɔkae yɛn sɛnea ɛsɛ sɛ yɛyɛ yɛn ade wɔ wɔn a ɛsono wɔn bɔbeasu ho, sɛnea ɛsɛ sɛ yɛpaw yɛn nnamfo, ne sɛnea ɛsɛ sɛ yɛsi gyinae wɔ nneɛma a yɛyɛ de gye yɛn ahome ne nea yɛde dwodwo yɛn ho no ho. Sɛ yɛfi yɛn pɛ mu gye Yehowa ntenesoɔ tom na yɛyɛ nsakrae a ɛsɔ n’ani a, yɛda no adi sɛ yɛn ani sɔ n’akwankyerɛ, na yɛdɔ no ankasa.—Yohane 14:31; Romafoɔ 6:17.\nMA YEHOWA MMOA WO NA ƆMMƆ WO HO BAN\n16, 17. (a) Adɛn nti na ɛsɛ sɛ yɛhwehwɛ Yehowa adwene ansa na yɛasisi gyinae? (b) Sɛ́ anka Israelfo de wɔn ho bɛto Yehowa so no, dɛn na wɔyɛe?\n16 Mmofra nkumaa hwɛ kwan sɛ wɔn awofo bɛboa wɔn na wɔabɔ wɔn ho ban. Wɔn a wɔanyinyini mpo tumi hwehwɛ mmoa fi wɔn awofo hɔ. Wɔnim sɛ wɔn ankasa bɛtumi asisi wɔn gyinae deɛ, nanso wɔn awofo bɛtumi ama wɔn afotu pa. Yɛn Agya Yehowa ama yɛn kwan ma yɛsisi yɛn ankasa gyinae. Nanso, esiane sɛ yɛwɔ ne mu ahotoso na yɛdɔ no paa nti, yɛhwehwɛ ne mmoa bere nyinaa, na yɛyɛ nea yɛbɛtumi biara hwehwɛ n’adwene ansa na yɛasi gyinae. Sɛ yɛde yɛn ho to Yehowa so a, ɔbɛma yɛn honhom kronkron ma aboa yɛn ma yɛayɛ nea ɛtene.—Filipifoɔ 2:13.\n17 Samuel bere so no, Israelfo dii nkogu wɔ wɔne Filistifo ko bi mu. Sɛ́ anka wɔbɛbisa Yehowa nea ɛsɛ sɛ wɔyɛ no, wɔkaa sɛ: “Momma yɛnkɔfa Yehowa apam adaka no mfiri Silo mmra yɛn nkyɛn, na ɛmmra yɛn mu mmɛgye yɛn mfiri yɛn atamfo nsam.” Dɛn na efii mu bae? Bible ka sɛ: “Wɔkum wɔn okunkɛseɛ paa, na Israel mmarima mpem aduasa a wɔnam fam totɔeɛ. Onyankopɔn adaka no nso, wɔfaeɛ.” (1 Samuel 4:2-4, 10, 11) Ná Israelfo no susu sɛ sɛ wɔde Apam adaka no kɔ ɔko a, Yehowa bɛboa wɔn na wabɔ wɔn ho ban. Nanso, wɔansrɛ Yehowa sɛ ɔmmoa wɔn, anaa wɔammisa n’adwene. Mmom no, wɔyɛɛ nea wɔsusu sɛ ɛtene, na wɔhuu amane papaapa.—Kenkan Mmebusɛm 14:12.\n18. Dɛn na Bible ma wohu fa wo ho a wode bɛto Yehowa so no ho?\n18 Odwontofo bi a ɔdɔ Yehowa yie a ɔde ne ho too no so kaa sɛ: “Twɛn Onyankopɔn, na mɛkamfo no bio sɛ me nkwagyeɛ kɛseɛ. O me Nyankopɔn, me kra aboto wɔ me mu. Ɛno nti na mekae woɔ.” (Dwom 42:5, 6) Saa na wote nka wɔ Yehowa ho? Wote nka sɛ wobɛn no, na wode wo ho to no so? Wobɛtumi de wo ho ato no so asen saa. Bible ka sɛ: “Fa w’akoma nyinaa to Yehowa so, na mfa wo ho ntwere wo ara wo nteaseɛ. Hu no w’akwan nyinaa mu, na ɔno na ɔbɛma w’akwan atene.”—Mmebusɛm 3:5, 6.\n19. Dɛn na wobɛyɛ ma Yehowa ahu sɛ wodɔ no?\n19 Yehowa nam ɔdɔ a ɔdii kan dɔɔ yɛn no so akyerɛ yɛn sɛnea ɛsɛ sɛ yɛdɔ no. Momma yɛnnwene nea Yehowa ayɛ ama yɛn ne ɔdɔ a wada no adi akyerɛ yɛn no ho bere nyinaa. Momma yɛmma ɔnhu sɛ yɛde yɛn koma, yɛn kra, yɛn adwene, ne yɛn ahoɔden nyinaa dɔ no.—Marko 12:30.\nYehowa akyerɛ yɛn sɛnea ɛsɛ sɛ yɛda ɔdɔ adi: Yehowa aka akyerɛ yɛn sɛ ɔdɔ yɛn, ɛnna wasan ayɛ nneɛma pii de ada no adi sɛ ɔdɔ yɛn. Dodow a yɛdwendwene ne dɔ ho no, dodow no ara na ɔdɔ a yɛwɔ ma no no yɛ kɛse, na yɛnya ɔpɛ sɛ yɛbɛsuasua no


ዘካርያስ 4 NASV – Sakaria 4 AKCB | Biblica\nዘካርያስ 4 NASV – Sakaria 4 AKCB\nSikakɔkɔɔ Kaneadua Ne Ngonnua Abien No\n1Afei ɔbɔfo a ɔne me kasae no san nʼakyi benyan me, sɛnea wonyan obi fi ne nna mu no. 2Obisaa me se, “Dɛn na wuhu yi?”\nMibuae se, “Mihu kaneadua a wɔde sikakɔkɔɔ ayɛ a kuruwa si so, na akanea ason a biara wɔ ne dorobɛn sisi so. 3Bio, ngonnua abien sisi ho, baako wɔ kuruwa no nifa so, na baako nso wɔ ne benkum so.” 4Mibisaa ɔbɔfo a ɔne me kasae no se, “Eyinom yɛ dɛn, me wura?”\n5Obuae se, “Wunnim nea eyinom yɛ ana?”\nMekae se, “Dabi, me wura.”\n6Enti ɔka kyerɛɛ me se, “Eyi ne Awurade asɛm a ɔde rekɔma Serubabel: ‘Ɛnyɛ tumi so, na ɛnyɛ ahoɔden so, na mmom, ɛnam me Honhom so,’ sɛnea Asafo Awurade se ni.\n7“Woyɛ dɛn, bepɔw kɛse ana? Serubabel anim no wobɛyɛ asase tamaa. Afei ɔde abo afɛɛfɛ no bɛba abehyia osebɔ se, ‘Onyankopɔn nhyira so! Onyankopɔn nhyira so!’ ”\n8Na Awurade asɛm baa me nkyɛn se: 9“Serubabel nsa na ato asɔredan yi fapem, ne nsa nso na ebewie. Na mubehu sɛ, Asafo Awurade na wasoma me mo nkyɛn.\n10“Hena na obu nneɛma nketenkete mfiaseda animtiaa? Sɛ nnipa hu sɛ Serubabel kura kirebennyɛ susudua no a, wɔn ani begye.\n“(Saa ani ason yi yɛ Awurade ani a ɛhwɛ wiase mmaa nyinaa.)”\n11Na mibisaa ɔbɔfo no se, “Saa ngonnua abien no a esisi kaneadua no nifa ne benkum no yɛ dɛn?”\n12Na mibisaa no bio se, “Ngodua mman abien a ehwie ngo a ani yɛ akokɔsrade fa sikakɔkɔɔ dorobɛn abien no mu no yɛ dɛn?”\n13Obuae se, “Enti wunnim nea eyinom yɛ ana?”\nMibuae se, “Dabi, me wura.”\n14Nti ɔkae se, “Eyinom ne baanu a wɔasra wɔn ngo sɛ wɔnsom Awurade a odi wiase nyinaa so no.”\nAKCB : Sakaria 4


Ɔde Kɔmaa Galatifo 2:1-21\nPaul ne asomafo no kohyiae wɔ Yerusalem (1-10)\nPaul teɛɛ Petro (Kefa) so (11-14)\nGyidi nkutoo na etumi bu yɛn bem (15-21)\n2 Ɛno akyi mfe 14 no, mesan ne Barnaba kɔɔ Yerusalem,+ na mefaa Tito nso kaa me ho.+ 2 Minyaa oyikyerɛ sɛ menkɔ hɔ nti na mekɔe, na mede asɛmpa a meka no amanaman mu no ho asɛm too mpanyimfo a anuanom bu wɔn no nkutoo anim, efisɛ na mempɛ sɛ mmirika a matu anaa meretu no yɛ ɔkwa. 3 Tito+ a na ɔka me ho no mpo, wɔanhyɛ no sɛ ontwa twetia,*+ ɛmfa ho sɛ ɔyɛ Greeceni no. 4 Nea ɛkɔfaa asɛm no bae ne anuanom atorofo a wɔayɛ kodɛɛ aba asafo no mu;+ wɔn na wɔawiawia wɔn ho aba mu sɛ wɔrebɛsɛe ahofadi+ a Kristo Yesu nti yɛwɔ no, na wɔde yɛn ayɛ nkoa koraa.+ 5 Nea ɛbɛyɛ a mobɛtena asɛmpa no ho nokware no mu nti, yɛangow yɛn ho amma saa nnipa no;+ yɛangow yɛn ho kakraa bi* mpo. 6 Anuanom a wobu wɔn no de,+ sɛnea bere bi na wɔte no, ɛnyɛ ɛno na ehia me, efisɛ ɛnyɛ sɛnea obi te wɔ nnipa ani so na Onyankopɔn hwɛ. Nea ɛwom ne sɛ, saa anuanom a wodi nneɛma anim yi ankyerɛ me biribi foforo biara. 7 Mmom wobehui sɛ wɔde ahyɛ me nsa sɛ menka asɛmpa no nkyerɛ wɔn a wontwaa twetia+ sɛnea wɔde asɛmpa no hyɛɛ Petro nsa sɛ ɔnka nkyerɛ wɔn a wɔatwa twetia no. 8 Nea ɔmaa Petro tumi a ɔde yɛɛ asomafo adwuma maa wɔn a wɔatwa twetia no, ɔno ara na ɔmaa me nso tumi a mede reyɛ adwuma wɔ amanaman mufo mu.+ 9 Enti bere a Yakobo+ ne Kefa* ne Yohane a wɔayɛ sɛ adum no huu adom a wɔde adom me+ no, wokyiaa me ne Barnaba+ nsam penee so* sɛ yɛnkɔ amanaman mufo mu, na wɔn nso nkɔ wɔn a wɔatwa twetia no mu. 10 Ade a wɔsrɛe ara ne sɛ yɛnkae ahiafo bere nyinaa, na mabɔ mmɔden paa nso de ayɛ adwuma.+ 11 Nanso, bere bi a Kefa*+ baa Antiokia+ no, meka sii n’anim sɛ wayɛ biribi a ɛmfa kwan mu.* 12 Nea ɛbae ne sɛ, ansa na nnipa bi a wofi Yakobo+ hɔ reba no, na ɔne amanaman mufo didi,+ nanso bere a wɔbae no, esiane sɛ na osuro wɔn a wɔatwa twetia no+ nti, ogyaee, na ɔtwee ne ho fii amanaman mufo no ho. 13 Yudafo a wɔaka no nso kɔkaa ne ho wɔ ne nyaatwom no mu, na Barnaba mpo kodii wɔn nyaatwom no akyi. 14 Nanso bere a mihui sɛ wɔamfa asɛmpa no ho nokware anyɛ adwuma no,+ meka kyerɛɛ Kefa* wɔ wɔn nyinaa anim sɛ: “Wo a woyɛ Yudani no, sɛ woanyɛ w’ade sɛ Yudani na mmom wobɔ wo bra sɛ amanaman muni a, adɛn nti na worehyɛ amanaman mufo sɛ wɔmmɔ wɔn bra sɛ Yudafo?”+ 15 Yɛn a yefi awo mu yɛ Yudafo, na yɛnyɛ nnebɔneyɛfo a wofi amanaman mu no, 16 yenim sɛ ɛnyɛ mmara nnwuma na ebu onipa bem, na mmom Yesu Kristo+ mu gyidi+ nkutoo na ebu obi bem. Enti yɛagye Kristo Yesu adi, na ama wɔafa Kristo mu gyidi so abu yɛn bem, na ɛnyɛ mmara nnwuma, efisɛ ɛkaa mmara nnwuma nko a, anka wɔremmu obiara* bem.+ 17 Afei sɛ yɛn nso wobu yɛn sɛ abɔnefo a ehia sɛ wɔfa Kristo so bu yɛn bem a, ɛno kyerɛ sɛ Kristo yɛ ɔsomfo a ɔboa bɔne anaa? Daabida! 18 Sɛ mesan si nea bere bi midwiriw gui no a, ɛno kyerɛ sɛ meyɛ mmaratofo. 19 Esiane sɛ midii mmara no so nti, made me ho afi mmara no ho,*+ sɛnea ɛbɛyɛ a mɛtena ase wɔ Onyankopɔn mu. 20 Wɔabɔ me ne Kristo nyinaa asɛndua mu.+ Ɛnyɛ me na mete ase bio,+ na mmom ɛyɛ Kristo na ɔte me mu. Ampa, te a mete ase ɔhonam mu seesei yi, mete ase wɔ Onyankopɔn Ba no mu gyidi mu;+ ɔno na ɔdɔɔ me na ɔde ne ho too hɔ maa me.+ 21 Onyankopɔn adom+ de, merempo,* efisɛ sɛ trenee nam mmara so na ɛba a, ɛnde anka Kristo awu kwa.+\n^ Anaa “ontwa ne dua.”\n^ Nt., “dɔnhwerew baako.”\n^ Anaa “de kyerɛɛ ayɔnkofa.”\n^ Anaa “ɛma odi fɔ.”\n^ Nt., “mawu ama mmara no.”\n^ Anaa “merentumi mpia nto nkyɛn.”


Habel a Bible Ka Ne Ho Asɛm no, Onyaa Onyankopɔn Mu Gyidi | Suasua Wɔn Gyidi\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hausa Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lithuanian Luo Malagasy Maltese Ndebele Ndonga Norwegian Nzema Oromo Pangasinan Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tsonga Tswana Turkish Twi Ukrainian Venda Vietnamese Wolaita Xhosa Yoruba Zulu\nFA W’ADWENE bu Habel a ɔde ne nguan kɔ adidi wɔ bepɔw so. Ɔto n’ani hwɛ nohoa a, ohu sɛ biribi retwa yerɛwyerɛw. Ná otumi hu sɛ ogya nkrante bi retwa ne ho frɛdɛfrɛdɛ wɔ Eden turo no kwan ano, na ɛmma obiara ntumi nkɔ mu. Ɛhɔ na bere bi na n’awofo te, nanso afei de, na awofo no ne wɔn mma nyinaa ntumi nkɔ hɔ bio. Fa w’ani bu sɛ saa anwummere no Habel gyina hɔ na mframa nam ne tiri ho hoohoo; afei ɔma n’ani so hwɛ soro dwen Ɔbɔadeɛ no ho. Asɛm no ne sɛ, Onyankopɔn ne nnipa ntam bɛyɛ yiye bio anaa? Ɛno ne ade a na ehia Habel paa.\nƐnnɛ, Habel kasa kyerɛ wo. Ɔkasa a, wote? Ebia wobɛka sɛ biribi a ɛte saa ntumi nsi, efisɛ Adam ba a ɔto so abien yi wui nyɛ nnɛ. Ne nnompe adan dɔte bɛyɛ mfe 6,000 ni. Bible kyerɛ sɛ, sɛ obi wu a, “onnim biribiara.” (Ɔsɛnkafo 9:5, 10) Afei nso, Habel anom asɛm biara nni Bible mu. Ɛnde ɔyɛ dɛn kasa kyerɛ yɛn?\nOnyankopɔn de honhom kaa ɔsomafo Paulo ma ɔkaa Habel ho asɛm sɛ: “Ɛnam ɛno so no, ɛwom sɛ wawu de, nanso ɔda so kasa.” (Hebrifo 11:4) Ɛnam dɛn so na Habel kasa? Ɛnam gyidi so. Habel ne onipa a odi kan a onyaa gyidi. Ɔkyerɛe sɛ ne gyidi no yɛ kɛse paa ma enti ɛnnɛ, abɛyɛ biribi a ɛkasa kyerɛ yɛn na yetumi hwɛ sua. Sɛ yɛhwɛ Habel suasua ne gyidi a, ɛbɛyɛ sɛ nea ɔte ase a ɔrekasa kyerɛ yɛn tẽẽ.\nNanso sɛnea Bible nka Habel ho nsɛm pii yi de, yɛbɛyɛ dɛn atumi ahu ɔno ne ne gyidi ho asɛm? Ma yɛnhwɛ.\nWƆWOO NO BERE A NNIPA NNƆƆSO WƆ WIASE\nOnyankopɔn bɔɔ nnipa no, ankyɛ na wɔwoo Habel. Akyiri yi, Yesu kaa Habel ho asɛm sɛ ɔtenaa ase fii “wiase asefi.” (Luka 11:50, 51) Wiase a Yesu kaa ho asɛm no, wohwɛ a, ɛkyerɛ nnipa a wɔwɔ anidaso sɛ wobenya ogye afi bɔne mu. Ɛwom, Habel ne onipa a ɔto so anan a ɔbaa wiase, nanso ɛbɛyɛ sɛ ɔno ne onipa a odi kan a Onyankopɔn buu no sɛ ɔfata ogye. * Biribiara kyerɛ sɛ Habel annya onipa pa biara anhwɛ no ansua no.\nNá nnipa baa wiase nkyɛe, nanso na awerɛhow abɛsɛn amansan kɔn mu. Adam ne Hawa a wɔwoo Habel no, ɛbɛyɛ sɛ na wosi pi si ta na wɔn ho nso yɛ fɛ, nanso wohui sɛ wɔahwe ase. Bere bi, na wɔyɛ pɛ, na na wɔwɔ anidaso sɛ wɔbɛtena ase daa. Nanso wɔtew atua tiaa Yehowa Nyankopɔn ma ɔpam wɔn fii Paradise fie a na ɛwɔ Eden turom hɔ no. Nea wɔpɛ na wɔde dii kan, na wɔannwen wɔn mma mpo ho, na ɛno nti pɛyɛ ne daa nkwa bɔɔ wɔn.—Genesis 2:15–3:24.\nBere a wɔpam Adam ne Hawa fii turom hɔ no, wohui sɛ asetena nna fam koraa. Nanso bere a wɔwoo wɔn ba a odi kan no, wɔtoo ne din Kain, anaa “Nea Wɔawo No,” na Hawa kae sɛ: “Yehowa aboa me ma mawo ɔbarima.” Ebetumi aba sɛ “aseni” a Yehowa hyɛɛ bɔ sɛ ɔbɛba no nti na Hawa kaa saa. Saa “aseni” no na Yehowa kaa ne ho asɛm wɔ turom hɔ sɛ ɔbea bi bɛwo no ma da bi wasɛe owudifo a ɔdaadaa Adam ne Hawa no. (Genesis 3:15; 4:1) Bere a Hawa tee saa nkɔmhyɛ no, ebetumi aba sɛ ɔfaa no sɛ ɔno ne ɔbea no, na Kain nso ne “aseni” no anaa?\nSɛ saa adwene no baa ne tirim a, ɛnde na ɔredaadaa ne ho paa. Bere a Kain renyin no, sɛ Adam ne Hawa de saa adwene no hyɛɛ ɔno nso ne tirim a, ɛnde bɔne a wɔde woo no nti, yebetumi aka sɛ ɛbɛma wayɛ ahomaso. Akyiri yi Hawa woo babarima foforo, nanso ɔno de, wamma no din papa saa. Wɔtoo no din Habel, na ebetumi akyerɛ “Huhuw” anaa “Ahuhude.” (Genesis 4:2) Sɛ yɛhwɛ edin a wɔde too Habel no a, yehu sɛ ɛbɛyɛ sɛ na wobu Kain sɛ ɔbɛyɛ onipa titiriw akyɛn Habel, nanso yɛrentumi nsi no pi saa.\nNe nyinaa mu no, sɛnea awofo a wodi kan no yɛɛ wɔn mma no, awofo betumi asua nneɛma pii afi mu. Wopɛ sɛ wode w’anom asɛm ne wo nneyɛe ma wo mma yɛ ahantan na wɔyɛ akɛsesɛm ne pɛsɛmenkominya anaa? Anaasɛ wobɛkyerɛkyerɛ wɔn ama wɔadɔ Yehowa Nyankopɔn na wɔafa no adamfo? Nea ɛyɛ awerɛhow ne sɛ, awofo a wodi kan no antumi anyɛ wɔn asɛde. Nanso na anidaso wɔ hɔ ma wɔn mma.\nEbetumi aba sɛ Adam kyerɛɛ mmarimaa baanu no adwuma a wɔbɛyɛ de aboa abusua no. Kain bɛyɛɛ okuafo, na Habel nso bɛyɛɛ oguanhwɛfo.\nNanso Habel yɛɛ biribi a ɛho hia sen saa koraa. Obenyaa gyidi nkakrankakra, na ɛno ne suban pa a akyiri yi Paulo kaa ho asɛm no. Wo de dwen ho hwɛ. Ná obiara nni hɔ a Habel bɛhwɛ no asua no. Enti ɛyɛɛ dɛn na onyaa gyidi wɔ Yehowa Nyankopɔn mu? Hwɛ adanse akɛse abiɛsa a ɛno nti na ɛbɛyɛ sɛ onyaa saa gyidi no.\nƐyɛ ampa, Yehowa domee asase ma efifii nsɔe ne nnɛnkyɛnse, enti na kuayɛ ayɛ den. Nanso asase no tumi bɔɔ aduan pii maa Habel ne n’abusua nyaa nea wobedi. Nnomaa ne mpataa ne mmoa a aka de, Onyankopɔn annome wɔn, na saa ara nso na wannome mmepɔw, atare, nsubɔnten ne ɛpo. Wannome ɔsoro mununkum, owia, ɔsram, ne nsoromma nso. Baabiara a Habel bɛhwɛ no, na ohu adanse pii a ɛkyerɛ sɛ Yehowa Nyankopɔn a ɔbɔɔ nneɛma nyinaa no wɔ ɔdɔ, nyansa ne papayɛ a edi mũ. (Romafo 1:20) Saa nneɛma no a odwinnwen ho no maa ne gyidi yɛɛ den.\nHabel nyaa adagyew dwen Onyankopɔn ho. Fa w’ani bu sɛ Habel rehwɛ ne nguan. Oguanhwɛfo adwuma de, nantew nko ara. Odi mmoa a wonni ahoɔden yi anim fa mmepɔw ne mmonkyemmɔnka mu kɔ baabi a obenya aduan ne nsu pii ne homebea pa ama wɔn; otumi de wɔn twa nsubɔnten mpo. Yɛhwɛ nneɛma a Onyankopɔn abɔ a, gyama nguan paa na wohia nnipa mmoa; wobɛka sɛ ɔhyɛɛ da bɔɔ wɔn sɛ onipa nhwɛ wɔn so na ɔmmɔ wɔn ho ban bere nyinaa. So Habel hui sɛ ɔno nso hia akwankyerɛ ne ahobammɔ fi obi a ɔwɔ tumi na onim nyansa sen nnipa koraa hɔ? Ɛbɛyɛ sɛ ɔbɔɔ saa nneɛma no ho mpae pii na ɛmaa ne gyidi kɔɔ so yɛɛ den.\nAbɔde a Habel hui no ma onyaa adanse a edi mũ, na ɛma ɔkyerɛe sɛ ɔwɔ Ɔbɔadeɛ a ɔwɔ ɔdɔ no mu gyidi\nYehowa bɔhyɛ ahorow.\nNea ɛkɔɔ so wɔ Eden turom hɔ a ɛmaa wɔpam Adam ne Hawa fii hɔ no, ɛbɛyɛ sɛ wɔkaa ho asɛm kyerɛɛ wɔn mma no. Enti Habel nyaa nneɛma pii a obetumi adwennwen ho.\nYehowa kae sɛ wadome asase. Habel huu nsɔe ne nnɛnkyɛnse a ɛkyerɛ sɛ Onyankopɔn asɛm no aba mu. Yehowa san kae sɛ Hawa bɛte yaw wɔ nyinsɛn ne abawo mu. Bere a Habel maame rewo ne nuanom nkumaa no, ɛbɛyɛ sɛ Habel hui sɛ saa nsɛm no yɛ nokware. Yehowa ka too hɔ sɛ Hawa ani begyina ne kunu aboro so, na Adam nso bedi no so. Habel de n’ani huu saa awerɛhosɛm no. Habel hui sɛ Yehowa asɛm biara ba mu pɛpɛɛpɛ. Enti na Habel wɔ adanse a edi mũ a ɛbɛma wagye adi sɛ Onyankopɔn bɔhyɛ a ɛfa “aseni” ho no, ɛbɛba mu ama da koro “aseni” no ayi bɔne a efii ase wɔ Eden no afi hɔ.—Genesis 3:15-19.\nHabel annya onipa papa biara ansua no, nanso ɛnyɛ nnipa nko ara na na wɔwɔ asase so a Habel betumi ahwɛ wɔn asua wɔn. Bere a Yehowa pam Adam ne Hawa fii turom hɔ no, ɔhwɛ hui sɛ Adam ne Hawa ne wɔn mma no biara rennya kwan nwura asase so Paradise no mu. Yehowa de abɔfo a wɔwɔ dibea kɛse a wɔfrɛ wɔn kerubim, ne ogya nkrante a ɛretwa ne ho frɛdɛfrɛdɛ kɔwɛn turo no kwan ano.—Genesis 3:24.\nFa w’ani bu sɛnea Habel bɛte nka ne mmofraberem bere a ohuu saa kerubim no. Ná wɔadan wɔn ho nnipa, na Habel hwɛ wɔn a, na obehu sɛ wɔwɔ tumi kɛse. Ná “nkrante” a asɔ gya na ɛretwa ne ho frɛdɛfrɛdɛ no nso bɛbɔ no hu paa. Bere a Habel renyin no, wugye di sɛ ohui sɛ kerubim no abrɛbrɛ ma wɔafi baabi a wogyina no anaa? Dabi. Mmom, awia oo, anadwo oo, ohui sɛ abɔfo ahoɔdenfo a wɔwɔ adwene yi kuraa wɔn adwuma no mu mfe pii. Enti Habel hui sɛ Yehowa Nyankopɔn wɔ asomfo anokwafo a wɔyɛ adetrenee. Habel huu biribi wɔ saa kerubim no ho a wanhu wɔ n’awofo ho; ohui sɛ kerubim no yɛ anokwafo na wotie Yehowa. Nea ɛbɛyɛ biara, nea abɔfo no yɛe no bɛhyɛ ne gyidi den.\nHabel asetena nyinaa, na obehu sɛ kerubim no yɛ Yehowa asomfo anokwafo a wotie n’asɛm\nYehowa ho nsɛm a ɔnam nneɛma a wabɔ, bɔhyɛ ahorow, ne nhwɛso a n’asomfo yɛe so yii no adi no, bere a Habel dwinnwen ho no, ne gyidi kɔɔ so yɛɛ den. Wunhu sɛ Habel nhwɛso no kasa kyerɛ yɛn? Nea Habel yɛe no kɔ ma mmofra paa. Sɛ abofra bi abusuafo nyɛ adepa mpo a, obetumi asua sɛ obenya Yehowa Nyankopɔn mu gyidi a edi mũ. Yɛwɔ nneɛma bebree a ebetumi ama yɛanya gyidi; ebi ne abɔde a ɛyɛ nwonwa, Bible mũ no nyinaa, ne gyidi ho nhwɛso pa a nkurɔfo pii ayɛ.\nBere a Habel renya gyidi kɛse wɔ Yehowa mu no, na ɔpɛ sɛ ɔyɛ biribi de kyerɛ saa gyidi no. Nanso asɛm no ne sɛ, onipa desani de, dɛn paa na obetumi ayɛ ama amansan nyinaa Bɔfo no? Ɛda adi pefee sɛ Onyankopɔn nhia akyɛde anaa mmoa biara mfi nnipa hɔ. Akyiri yi, Habel benyaa ntease bi a edi mũ. Ɛne sɛ, sɛ ɔhwɛ nea ɔwɔ na ɔde papa a ɛwom ma Yehowa a, bere dodow a efi ne komam no de, ne soro Agya no ani bɛsɔ.\nEnti Habel yɛe sɛ ɔde ne nguan no bi bɛma no. Oyii ne mmoa no mu mmakan no bi, papa a ɛwom no, na ɔde n’afã a ɛsom bo paa no bɔɔ afɔre. Saa bere no ara nso, Kain boaboaa n’afuw mu nnuan ano sɛ ɔde rekɔbɔ afɔre ahwehwɛ Onyankopɔn anim dom. Nanso na emfi ne yam te sɛ Habel de no. Bere a anuanom baanu no de wɔn ayɛyɛde no kɔe no, nea ɛwɔ obiara koma bɛdaa adi.\nHabel de gyidi na ɛbɔɔ afɔre; Kain de, wanyɛ saa\nƐbɛyɛ sɛ Adam mmabarima baanu no nyinaa sɔɔ gya wɔ afɔremuka so bɔɔ afɔre no wɔ so, na ebetumi aba sɛ wɔbɔɔ afɔre no wɔ baabi a ɛbɛn kerubim no, efisɛ saa bere no, na kerubim no nkutoo ne Yehowa ananmusifo wɔ asase so. Yehowa de n’adwene kɔɔ wɔn afɔrebɔ no so. Yɛkenkan sɛ: “Yehowa ani sɔɔ Habel ne n’afɔre no.” (Genesis 4:4) Nea Onyankopɔn yɛ de kyerɛɛ anisɔ no de, Bible nka. Ɛnde dɛn na ɛmaa n’ani sɔɔ Habel?\nNea ɔde bɔɔ afɔre no na n’ani gyee ho anaa? Habel afɔrebɔde no, na ɛyɛ abɔde a ɛwɔ nkwa na ɛhome, na ohwiee ne mogya a ɛsom bo no gui. Wunnye nni sɛ ebia Habel hui sɛ afɔre a ɛte saa no bɛsom bo? Habel wu kɔe mfe pii no, Onyankopɔn kae sɛ nnipa mfa nguan a wɔn ho nni dɛm mmɔ afɔre. Ná saa nguan no gyina hɔ ma ne Ba a ɔyɛ pɛ a wɔfrɛ no “Onyankopɔn Guammaa” no; ɔno na na obehwie ne mogya agu ama yɛn. (Yohane 1:29; Exodus 12:5-7) Nanso ɛda adi sɛ na Habel nnim sɛnea Onyankopɔn de afɔrebɔ bedi dwuma daakye no ho hwee.\nNea yenim ne sɛ, Habel hwɛɛ nea ɔwɔ yii papa a ɛwom de bɔɔ afɔre. Ɛnyɛ afɔre no nko na Yehowa ani sɔe, na mmom n’ani sɔɔ Habel ankasa nso. Ná Habel dɔ Yehowa, na na ɔwɔ ne mu gyidi paa; ɛno na ɛkaa no ma ɔbɔɔ afɔre no.\nKain annya no saa. “Kain ne n’afɔre no de, [Yehowa] ani ansɔ.” (Genesis 4:5) Ɛnyɛ nneɛma a Kain de bɔɔ afɔre no ne asɛm no, efisɛ bere bi akyi no, Onyankopɔn Mmara maa kwan ma nnipa de afuw mu nnuan bɔɔ afɔre. (Leviticus 6:14, 15) Nanso Bible ka Kain ho asɛm sɛ, na “n’ankasa nnwuma yɛ bɔne.” (1 Yohane 3:12) Kain nyaa adwene bi a nnipa pii kura nnɛ; ɛyɛɛ no sɛ, sɛ onya yɛ biribi de kyerɛ sɛ ɔresom Onyankopɔn a, wawie. Ankyɛ koraa na ɔde ne nneyɛe kyerɛe sɛ onni Yehowa mu gyidi papa biara, na ɔnnɔ no nso.\nBere a Kain hui sɛ Yehowa ani ansɔ no no, osuaa biribi fii Habel hɔ anaa? Dabi. Ɔfaa ne nua no ho tan. Yehowa huu nea ɛrekɔ so wɔ Kain komam, na ɔtɔɔ ne bo ase ne no susuw asɛm no ho. Ɔka kyerɛɛ Kain sɛ ɔkwan a ɔnam so no de no bɛkɔ bɔne mu, na ɔma ohui sɛ, sɛ ɔsesa n’akwan a, n’anim bɛba “nyam.”—Genesis 4:6, 7.\nKain antie Onyankopɔn afotu no. Mmom no, ɔka kyerɛɛ ne nua kumaa a ne tirim fitaa no sɛ onkogya no afum. Woduu hɔ no, ɔtow hyɛɛ Habel so kum no. (Genesis 4:8) Enti yebetumi aka sɛ Habel bɛyɛɛ onipa a odi kan a wɔtan no wɔ ne som ho, na owuu mogyadansefo wu. Owui, nanso na asɛm no ntwae.\nƆkwan bi so no, Habel mogya teɛɛm frɛɛ Yehowa Nyankopɔn hwehwɛɛ aweredi anaa atɛntrenee. Ampa ara Onyankopɔn maa atɛntrenee yɛɛ adwuma; ɔtwee Kain aso wɔ ne bɔne ho. (Genesis 4:9-12) Nanso nea ɛho hia paa ne sɛ, ɛnnɛ Habel gyidi ho asɛm a ɛwɔ Bible mu no kasa kyerɛ yɛn. Habel nyaa bɛyɛ mfe ɔha, na sɛ yɛhwɛ mfe dodow a na ne bere sofo tumi di a, wannyin koraa, nanso nna a Habel dii wɔ asase so no, ɔde yɛɛ adepa. Ansa na ɔrewu no, na onim sɛ ne soro Agya Yehowa dɔ no na ogye no tom. (Hebrifo 11:4) Enti yenim paa sɛ Yehowa werɛ remfi no da, na Habel retwɛn sɛ ɔbɛsɔre afi awufo mu aba asase so paradise. (Yohane 5:28, 29) Wubehyia no wɔ hɔ anaa? Sɛ wusi wo bo sɛ wubetie Habel na woasuasua ne gyidi a, ɛnde wubehyia no.\n^ nky. 8 Sɛ yɛka “wiase asefi” a, ebetumi akyerɛ aba a wogu anaa abawo; enti asɛm no fa nnipa a wodii kan woo wɔn ho. Ɛnde, adɛn nti na Kain a wodii kan woo no no, Yesu anka ne ho asɛm sɛ ɔtenaa ase fii “wiase asefi,” na Habel mmom na ɔkaa ne ho asɛm saa? Kain suban ne ne nneyɛe nyinaa kyerɛe sɛ ɔhyɛɛ da tew atua tiaa Yehowa Nyankopɔn. Sɛnea ɛtoo Kain awofo no, ɛte sɛ nea ɔno nso rennya owusɔre mpo na wɔagye no nkwa.\nSuasua Habel Gyidi No


Asetenam Nsɛm: Me ne Anyansafo Anantew Ama Aboa Me | William Samuelson\nWilliam Samuelson anom asɛm\nANƆPA bi, na ewim ayɛ fɔmm wɔ Brookings, South Dakota, U.S.A., na na awɔw wom. Ɛma mihui sɛ ɛrenkyɛ na awɔw no mu ayɛ den wɔ mpɔtam hɔ. Ebia ɛbɛyɛ wo nwonwa sɛ wobɛte sɛ saa da no ara, na me ne nnipa kakraa bi wɔ adekoradan bi mu. Ná ogya a ɛma ɔdan mu yɛ hyew nni hɔ ma enti na yɛn ho repopo. Ná yegyinagyina adaka kɛse bi a wɔde kyɛnsee ayɛ a nsuonwini gu mu anim! Ma menka m’asetenam nsɛm kakra nkyerɛ wo na ama woate nea enti a na yegyina hɔ saa bere no ase.\nSƐNEA NA YƐN ABUSUA ASETENA TE\nMe wɔfa Alfred ne me papa\nWɔwoo me March 7, 1936. M’awofo mma baanan no, me na na meyɛ kaakyire. Ná yɛte afuw ketewa bi mu wɔ South Dakota apuei fam. Ná yɛn abusua no ani kũ kuayɛ ho paa, nanso na ɛnyɛ ɛno ne ade a yɛn ani kũ ho titiriw wɔ yɛn asetenam. M’awofo bɔɔ asu bɛyɛɛ Yehowa Adansefo afe 1934. Esiane sɛ na wɔahyira wɔn ho so ama yɛn soro Agya Yehowa nti, na Onyankopɔn apɛde a wɔbɛyɛ no ne ade a ɛho hia wɔn paa wɔ wɔn asetena mu. Me papa Clarence bɛyɛɛ asafo somfo (nea seesei wɔfrɛ no mpanyimfo ntam nkitahodifo no) wɔ yɛn asafo ketewa a na ɛwɔ Conde, South Dakota no mu. Akyiri yi, me wɔfa Alfred nso bɛyɛɛ asafo somfo wɔ asafo koro no ara mu.\nNá yɛn abusua no kɔ Kristofo nhyiam daa. Afei, na yɛkɔ afie afie kɔka daakye ho anidaso a ɛka koma a ɛwɔ Bible mu no kyerɛ afoforo bere nyinaa. Nhwɛso pa a m’awofo yɛe ne ntetee a wɔde maa yɛn no boaa yɛn paa. Me nuabea Dorothy bɛyɛɛ Ahenni dawurubɔfo bere a na wadi mfe nsia. Saa ara na me nso midii mfe nsia na mebɛyɛɛ Ahenni dawurubɔfo. Afe 1943 na mede me ho hyɛɛ Teokrase Ɔsom Sukuu no mu. Saa bere no, ná wɔde Sukuu no bɛkaa yɛn asafo nhyiam ho nkyɛe koraa.\nMereyɛ akwampae adwuma, afe 1952\nNá yɛn abusua no ani gye amantam ne amansin nhyiam ho paa. Afe 1949 no, yɛyɛɛ nhyiam bi wɔ Sioux Falls, South Dakota, na Onua Grant Suiter na na ɔyɛ ɔkasafo a Betel apaw no wɔ nhyiam no ase. Meda so ara kae ne kasa a ɔmae no asɛmti. Asɛmti no ne, “Abɛn Sen Sɛnea Wususuw!” Ɔma yehui sɛ ehia sɛ Kristofo a wɔahyira wɔn ho so de wɔn bere nyinaa ka Onyankopɔn Ahenni a wɔde asi hɔ wɔ soro no ho asɛmpa kyerɛ afoforo. Ɔkasa no kanyan me ma mihyiraa me ho so maa Yehowa. Enti mebɔɔ asu wɔ ɔmansin nhyiam a edi hɔ a yɛyɛe wɔ Brookings no ase. Ɛno ho asɛm na mekae wɔ asɛm yi mfiase sɛ na migyina adekoradan a emu nwininwiniinwini no mu retwɛn ama wɔabɔ me asu no. Wɔbɔɔ me asu November 12, 1949. Adaka kɛse a wɔde kyɛnsee ayɛ no na na ɛyɛ “abura” a wɔbɔɔ yɛn a na yɛyɛ nnipa baanan no asu wom.\nEfi saa bere no, mede sii m’ani so sɛ mɛyɛ akwampae adwuma. Mifii akwampae adwuma ase January 1, 1952, bere a na madi mfe 15. Bible ka sɛ: “Nea ɔne anyansafo nantew no bɛyɛ onyansafo.” Ná anyansafo bebree wɔ m’abusua mu a wɔboaa me wɔ gyinae a misii sɛ mɛyɛ ɔkwampaefo no mu. (Mmeb. 13:20) Me wɔfa Julius a na wadi mfe 60 no na me ne no bɔɔ mu yɛɛ akwampae adwuma no. Ɛwom sɛ na wanyin sen me paa de, nanso yɛn ani gyei wɔ asɛnka adwuma no mu ankasa. Misuaa nneɛma pa pii fii osuahu a na wanya wɔ asetenam no mu ma ɛboaa me paa. Ankyɛ na Dorothy nso bɛyɛɛ ɔkwampaefo.\nAMANSIN SO AHWƐFO MAA WƆN ANI KŨŨ ME HO\nMe mmofraberem nyinaa, na m’awofo to nsa frɛ amansin so ahwɛfo ne wɔn yerenom ma wɔbɛtena yɛn fie. Ɔmansin sohwɛfo baako ne ne yere boaa me paa. Ná wɔfrɛ wɔn Jesse ne Lynn Cantwell. Wɔn nkuranhyɛ ka ho bi na misii gyinae sɛ mɛyɛ ɔkwampaefo. Sɛnea wɔmaa wɔn ani kũũ me ho no, ɛno na ɛkanyan me ma minyaa ɔpɛ paa sɛ mede botae besisi m’ani so wɔ Onyankopɔn som mu. Sɛ wɔresom asafo ahorow a ɛbɛn yɛn no a, ɛtɔ mmere bi a na wɔto nsa frɛ me ma me ne wɔn kɔyɛ asɛnka adwuma no. Ɛmaa m’ani gyei paa, na ɛhyɛɛ me den nso!\nƆmansin sohwɛfo a odi hɔ a ɔbɛsom yɛn ne Bud Miller ne ne yere Joan. Saa bere no, na madi mfe 18, na na bere adu sɛ wɔma mekɔ sraadi. Mfiase no, abaguafo a wɔwɔ yɛn mpɔtam hɔ a na wɔma obi kɔ sraadi no maa me adwuma bi. Nanso, mihui sɛ adwuma a wɔde ama me no ne akwankyerɛ a Yesu de maa n’asuafo sɛ ɛnsɛ sɛ wɔde wɔn ho hyehyɛ amanyɔsɛm mu no nhyia. Adwuma a na mepɛ sɛ meyɛ paa ne sɛ mɛka Ahenni ho asɛmpa no. (Yoh. 15:19) Ɛno nti, mede too abaguafo no anim sɛ wonnye me ntom wɔ mmara mu sɛ obi a ɔka Onyankopɔn asɛm.\nBere a merekohyia abaguafo no aka m’asɛm akyerɛ wɔn no, Onua Miller kae sɛ ɔne me bɛkɔ, na m’ani gyei paa. Ná ɔyɛ obi a ɔpɛ nnipa paa, na na ɔwɔ akokoduru ankasa nso. Bere a mihui sɛ obi a ɔyɛ den wɔ Onyankopɔn som mu ka me ho no, ɛhyɛɛ me den paa! M’asɛm a mede kɔtoo abaguafo no anim nti, afe 1954 ahohuru bere awiei no, abaguafo no gye toom sɛ meyɛ obi a ɔka Onyankopɔn asɛm ampa. Wei ma minyaa hokwan duu botae foforo bi a mede sii m’ani so wɔ Onyankopɔn som mu ho.\nBere a mekɔɔ Betel foforo. Migyina kar a na yɛde yɛ adwuma wɔ afuw mu ho\nSaa bere no araa na wɔtoo nsa frɛɛ me sɛ memmɛsom wɔ Betel, baabi a na wɔfrɛ hɔ Watchtower Farm, wɔ Staten Island, New York. Minyaa hokwan somee wɔ hɔ bɛyɛ mfe mmiɛnsa. Wei ma minyaa osuahu a ɛka koma bebree, efisɛ me ne anyansafo pii yɛɛ adwuma wɔ hɔ.\nBETEL SOM ADWUMA\nMe ne Onua Franz wɔ WBBR\nNá WBBR radio adwumayɛbea no wɔ afuw a na ɛwɔ Staten Island no mu. Yehowa Adansefo de saa radio adwumayɛbea no yɛɛ adwuma fii afe 1924 kosii afe 1957. Betel abusua no mufo bɛyɛ 15 kosi 20 pɛ na wɔma wɔkɔyɛɛ adwuma wɔ afuw no mu. Ná yɛn mu dodow no ara yɛ mmabun, na na yenni osuahu pii. Nanso, na Eldon Woodworth a wɔasra no a na ne mfe akɔ anim no ka yɛn ho. Ɔdaa ne ho adi sɛ ɔyɛ onyansafo ankasa. Sɛnea na n’ani kũ yɛn ho te sɛ agya bi ne ne mma no boaa yɛn ma yɛn ase timii wɔ Onyankopɔn som mu. Ɛwom ara a, nnipa sintɔ nti na yehyia nsɛnnennen. Ɛba saa a, na Onua Woodworth ka sɛ: “Wohwɛ nea Awurade atumi de nnipa a wɔtɔ sin ayɛ no a, ɛyɛ nwonwa paa.”\nNá Harry Peterson de nsi ne ahokeka ankasa na ɛyɛ asɛnka adwuma no\nNá Onua Frederick W. Franz nso ka yɛn ho, na na ɛyɛ hokwan kɛse paa. Ne nyansa ne Kyerɛwnsɛm no mu nimdeɛ pii a na ɔwɔ no boaa yɛn nyinaa ma yenyaa nkɔso. Saa ara nso na na n’ani kũ yɛn mu biara ho. Ná onua a ɔnoa yɛn aduan no abusua din ankasa ne Papargyropoulos. Nanso, esiane sɛ na saa din no bɔ yɛ yɛn den nti, na yɛtaa frɛ no Harry Peterson. Ɔno nso, na ɔka wɔn a wɔasra wɔn no ho, na na ɔde nsi ne ahokeka ankasa na ɛyɛ asɛnka adwuma no. Adwuma a na Onua Peterson yɛ wɔ Betel no, na ɔyɛ no yiye paa, nanso wammu n’ani angu asɛnka adwuma no so da. Bosome biara, na ɔde yɛn nsɛmma nhoma no ɔhaha pii ma nkurɔfo. Afei nso, na ɔwɔ Kyerɛwnsɛm mu nimdeɛ a emu dɔ, na na oyi yɛn nsɛmmisa pii ano.\nMISUAA NNEƐMA PII FII ANUANOM MMEA A WONIM NYANSA HƆ\nNá yɛkora afuw no mu nnɔbae so wɔ nkyɛnsee anaa ntoa mu wɔ afuw mu hɔ. Afe biara, na yɛde nnuaba ne atosode bɛyɛ susukora 45,000 (lita 42,600) na egu nkyɛnsee anaa ntoa mu kora so ma Betel abusua mũ no nyinaa. Minyaa hokwan ne Etta Huth, onuawa bi a na onim nyansa paa yɛɛ adwuma saa bere no. Ɔkwan a na yɛfa so kora nnuan no so wɔ nkyɛnsee anaa ntoa mu no, ɔno na na ɔwɔ ho nimdeɛ. Edu mmere a yɛrekora nnuan so wɔ nkyɛnsee anaa ntoa mu no a, na anuanom mmea a wɔwɔ asafo ahorow a ɛbɛn mpɔtam hɔ no ba bɛboa yɛn. Ná Etta boa ma wɔyɛ biribiara pɛpɛɛpɛ. Ɛwom sɛ na Etta wɔ nnuan a wɔde gu nkyɛnsee anaa ntoa mu kora so no ho nimdeɛ paa de, nanso ɔyɛɛ ahwɛyiye sɛ ɔbɛda obu adi akyerɛ anuanom mmarima a wɔhwɛ adwuma no so wɔ afuw no mu no. Mihui sɛ ɔyɛ obi a ɔbrɛ ne ho ase hyɛ teokrase tiyɛ ho nhyehyɛe ase paa. Ɔyɛɛ nhwɛso pa maa yɛn nyinaa.\nMe ne Angela ne Etta Huth\nAnuanom mmabaa a na wɔbɛboa yɛn ma yɛkora nnuan so no mu baako ne Angela Romano. Bere a Angela Romano baa nokware no mu no, Etta boaa no. Enti mihyiaa onyansafo foforo, Angela Romano, bere a na meresom wɔ Betel no. Me ne no anantew mfe 58 ni. Me ne Angie waree April 1958, na yɛanya ɔsom hokwan bebree. Wɔ mfe dodow a yɛde asom Yehowa mu no, Angie abata Yehowa ho denneennen, na wei ahyɛ yɛn aware no mu den paa. Sɛ yehyia nsɛnnennen sɛ dɛn mpo a, minim sɛ metumi de me ho ato Angie so koraa.\nASƐMPATRƐW ADWUMA NE AHWƐFO AKWANTUFO ADWUMA\nBere a asafo tɔn WBBR adan a ɛwɔ Staten Island afe 1957 no, mekɔsomee wɔ Brooklyn Betel bere tiaa bi. Emu hɔ ara na me ne Angie waree no. Mifii Betel, na yɛde bɛyɛ mfe mmiɛnsa kɔyɛɛ akwampae adwuma wɔ Staten Island. Mekɔyɛɛ adwuma bere tiaa bi maa wɔn a wɔbɛtɔɔ yɛn radio adwumayɛbea no mpo. Wɔtoo radio adwumayɛbea no din WPOW.\nNá me ne Angie asi yɛn bo sɛ yɛrenhwehwɛ asetena mu nneɛma pii sɛnea ɛbɛyɛ a yebetumi ayɛ krado sɛ yɛbɛkɔ akɔsom baabiara a wɔbɛka akyerɛ yɛn sɛ yɛnkɔsom. Ɛno nti, afe 1961 mfiase, bere a wɔka kyerɛɛ yɛn sɛ yɛnkɔyɛ akwampaefo atitiriw wɔ Falls City, Nebraska no, anyɛ den amma yɛn koraa. Bere a ɛyɛe sɛ yɛn ani reka hɔ no ara na wɔtoo nsa frɛɛ yɛn sɛ yɛnkɔ Ahenni Som Sukuu. Saa bere no, na wɔyɛ sukuu no wɔ South Lansing, New York, na na yɛde bosome baako na ɛkɔ. Yɛn ani gyee ntetee a yenyae wɔ sukuu no mu no ho, na na yɛhwɛ kwan sɛ yɛde ntetee no bɛsan akɔyɛ adwuma wɔ Nebraska. Enti bere a wɔmaa yɛn dwumadi foforo sɛ yɛnkɔyɛ asɛmpatrɛwfo wɔ Cambodia no, ɛyɛɛ yɛn nwonwa! Cambodia yɛ ɔman a ɛwɔ Asia Anafo fam apuei, na ɛhɔ yɛ fɛ paa. Nea yehui, nea yɛtee, ne ɛhɔ hua nyinaa yɛɛ yɛn foforo koraa. Ná yɛn ho pere yɛn sɛ yɛbɛka asɛmpa no wɔ hɔ.\nNanso, ɔman no amanyɔsɛm sesae. Ɛno nti yetu kɔɔ South Vietnam. Awerɛhosɛm ne sɛ, mfe mmienu ntam no, yare bi a emu yɛ den bɔɔ me. Enti wɔhyɛɛ yɛn nkuran sɛ yɛnsan nkɔ yɛn kurom. Ná ehia sɛ minya bere de gye m’ahome na ama manya ahoɔden. Nanso, bere a me ho yɛɛ me den ara pɛ na yɛsan fii bere nyinaa som adwuma no ase.\nMe ne Angela, afe 1975. Ná wɔrekobisabisa yɛn nsɛm wɔ television so\nMarch 1965 no, me ne me yere nyaa hokwan fii ahwɛfo akwantufo adwuma ase. Ná yɛsrasra asafo ahorow. Me ne Angie de anigye yɛɛ ɔmansin ne ɔmantam adwuma no mfe 33. Ná yɛyɛ nnwuma a wɔyɛ ansa na yɛafi ɔmantam nhyiam ase ne nnwuma a wɔyɛ wɔ nhyiam ase no bi. Ɔmantam nhyiam yɛ dwumadi a ɛda me koma so bere nyinaa. Enti na m’ani gye ho paa sɛ mɛboa ma yɛayɛ ho ntotoe. Yɛde mfe dodow bi som asafo ahorow a ɛwɔ New York City no, na yɛyɛɛ nhyiam pii wɔ Yankee Stadium.\nYƐSAN KƆƆ BETEL, NA YƐBOA MA WƆYƐƐ TEOKRASE SUKUU AHOROW\nWɔn a wɔreyɛ bere nyinaa som adwuma titiriw no mu pii taa nya dwumadi ahorow a ɛyɛ anigye nanso egye animia, na na adwuma a ɛte saa da hɔ retwɛn me ne Angie. Sɛ nhwɛso no, afe 1995 no, asafo ma mekɔkyerɛɛ ade wɔ Asomfo Ntetee Sukuu no mu. Mfe mmiɛnsa akyi no, wɔtoo nsa frɛɛ yɛn sɛ yɛmmɛsom wɔ Betel. M’ani gyei paa sɛ mesan kɔɔ baabi a mifii bere nyinaa som adwuma titiriw ase bɛboro mfe 40 a na atwam no. Meyɛɛ adwuma wɔ Ɔsom Dwumadibea kakra. Afei mekyerɛɛ ade wɔ teokrase sukuu ahorow mu. Afe 2007 no, Akwankyerɛ Kuw no de sukuu ahorow a wɔyɛ wɔ Betel no nyinaa bɛhyɛɛ Teokrase Sukuu Ahorow Dwumadibea no ase, na minyaa hokwan hwɛɛ so mfe dodow bi.\nNnansa yi, yɛahu nsakrae ahorow a mfaso wɔ so a wɔayɛ wɔ teokrase nkyerɛkyerɛ mu. Wofii Sukuu a Wɔyɛ ma Asafo mu Mpanyimfo no ase afe 2008. Mfe mmienu a edi hɔ mu no, asafo mu mpanyimfo bɛboro 12,000 na wɔbaa sukuu yi a wɔyɛe wɔ Patterson ne Brooklyn Betel no bi. Wɔreyɛ sukuu yi bi wɔ mmeae foforo nso. Anuanom a wɔatete wɔn na wɔkyerɛ ade wɔ hɔ. Afe 2010 no, wɔsesaa Asomfo Ntetee Sukuu no bɛfrɛɛ no Bible Sukuu a Wɔyɛ Ma Anuanom Mmarima Asigyafo. Wɔsan tew sukuu foforo a wɔfrɛɛ no Bible Sukuu a Wɔyɛ Ma Kristofo Awarefo.\nAfe 2015 ɔsom afe no mfiase no, wɔkaa sukuu mmienu yi bɔɔ mu bɛfrɛɛ no Ahenni Asɛmpakafo Sukuu. Anuanom awarefo ne anuanom mmarima ne mmea a wɔyɛ asigyafo nyinaa betumi akɔ sukuu yi bi. Bere a wɔbɔɔ amanneɛ sɛ wɔbɛyɛ sukuu yi bi wɔ mmeae ahorow nso no, ɛyɛɛ anuanom bebree a wɔwɔ wiase nyinaa dɛ paa. Ɛyɛ me anigye paa sɛ seesei hokwan abue sɛ anuanom pii betumi akɔ teokrase sukuu ahorow yi bi. Na ɛyɛ me anigye paa nso sɛ mahyia nnipa pii a wobegyee ntetee yi bi.\nSɛ mitwa m’ani hwɛ m’akyi, fi bere a wɔbɔɔ me asu wɔ adaka a wɔde kyɛnsee yɛe no mu no a, meda Yehowa ase sɛ wɔama mahyia anyansafo bebree a wɔaboa me wɔ nokware no mu. Ná wɔn mu bi anyinyin sen me, na na ɛsono baabi a wofi nso. Nanso, wɔn koma mu paa de, na wɔyɛ nnipa a wɔdɔ Yehowa yiye. Wɔn suban ne sɛnea na wɔyɛ wɔn ade ma ɛdaa adi sɛ wɔdɔ Yehowa paa. Anyansafo pii wɔ Yehowa ahyehyɛde no mu a yebetumi ne wɔn anantew. Me ne anyansafo anantew ama aboa me paa.\nSɛ mihyia anuanom a wofi wiase afã ahorow nyinaa reba teokrase sukuu ahorow no bi a, m’ani gye


Tumi a Wɔde Siesie Ade—Yehowa ‘Reyɛ Ade Nyinaa Foforo’ | Bɛn Yehowa\nTumi a Wɔde Siesie Ade—Yehowa ‘Reyɛ Ade Nyinaa Foforo’\n1, 2. Nneɛma bɛn na adesamma abusua ahwere nnɛ, na ɔkwan bɛn so na eyinom ka yɛn?\nABOFRA bi yera anaasɛ obubu agode bi a n’ani gye ho na osu yayaayaw. Ne su no yɛ awerɛhow! Nanso, woahu sɛnea abofra anim tew bere a ɔwofo bi san ma ne nsa ka ade a ɔhweree no pɛn? Ɔwofo fam no, ebia na asɛm no ara ne sɛ ɔbɛhwehwɛ agode no anaasɛ ɔbɛhyehyɛ ama no. Nanso, abofra no ani gye yiye na ɛyɛ no nwonwa kɛse. Ne nsa asan aka ade a na osusuw sɛ afi ne nsa koraa no!\n2 Yehowa, Agya a ɔsen biara no, wɔ tumi sɛ ɔbɛma n’asase so mma nsa aka ade a wosusuwii sɛ afi wɔn nsa koraa no bio. Nokwarem, ɛnyɛ agode kɛkɛ ho asɛm na yɛreka. Wɔ “mmere a emu yɛ den” yi mu no, yebetumi ahwere nneɛma a ɛsom bo koraa. (2 Timoteo 3:1-5) Ɛte sɛ nea nneɛma a nnipa ani gye ho kɛse—afie, agyapade, adwuma, ne akwahosan mpo—da asiane mu bere nyinaa. Sɛ yesusuw nneɛma a atwa yɛn ho ahyia a wɔresɛe no ne nea ama yɛrehwere te sɛ abɔde a nkwa wom pii a ase retɔre no ho nso a, yɛn ho betumi adwiriw yɛn. Nanso, biribiara nni hɔ a ɛka yɛn kɛse sen yɛn dɔfo bi wu. Sɛnea yɛte nka sɛ yɛahwere ade ne bubu a ebubu yɛn no betumi abunkam yɛn so yiye.—2 Samuel 18:33.\n3. Anidaso a awerɛkyekye wom bɛn na wɔaka ho asɛm wɔ Asomafo no Nnwuma 3:21, na ɔkwan bɛn na Yehowa bɛfa so ama abam?\n3 Ɛnde, hwɛ awerɛkyekye a ɛyɛ sɛ yebesua Yehowa tumi a wɔde siesie ade ho ade! Sɛnea yebehu no, nneɛma a Onyankopɔn betumi asiesie na ɔbɛyɛ ama n’asase so mma no yɛ nwonwa yiye. Nokwarem no, Bible da no adi sɛ Yehowa abɔ ne tirim sɛ ‘ɔbɛhyɛ nneɛma nyinaa ananmu.’ (Asomafo no Nnwuma 3:21) Yehowa de Mesia Ahenni a ne Ba, Yesu Kristo, di so no na ɛbɛyɛ eyi. Adanse a ɛwɔ hɔ no da no adi sɛ Ahenni yi fii ase dii tumi wɔ soro afe 1914 mu. * (Mateo 24:3-14) Dɛn na wɔbɛhyɛ ananmu? Ma yensusuw nneɛma akɛse a Yehowa bɛsan asiesie no bi ho nhwɛ. Yetumi hu eyi mu biako na yenya mu kyɛfa dedaw. Afoforo bɛbam kɛse daakye.\nNokware Som a Wɔasan De Asi Hɔ\n4, 5. Dɛn na ɛbaa Onyankopɔn nkurɔfo so wɔ afe 607 A.Y.B. mu, na anidaso bɛn na Yehowa ma wonyae?\n4 Ade biako a Yehowa asan de asi hɔ dedaw ne nokware som. Nea ɛbɛyɛ na yɛate ase no, ma yɛnhwehwɛ Yuda ahemman no abakɔsɛm mu kakra. Saa a yɛbɛyɛ no bɛma yɛanya sɛnea Yehowa de ne tumi a wɔde siesie ade no yɛ adwuma no mu nhumu a ɛyɛ anigye.—Romafo 15:4.\n5 Wo de susuw sɛnea Yudafo anokwafo tee nka wɔ afe 607 A.Y.B. bere a wɔsɛee Yerusalem no ho hwɛ. Wɔsɛee wɔn kurow a wɔn ani gye ho no dwiriw n’afasu gui. Nea enye koraa no, wogyaw asɔrefie fɛfɛ a na Salomo asi no, beae koro pɛ a na wɔsom Yehowa nokwarem wɔ asase nyinaa so no agowagow. (Dwom 79:1) Wɔfaa wɔn a wɔankunkum wɔn no nnommum kɔɔ Babilon, na wogyaw wɔn kurow no amamfõ a wuram mmoa na na wɔnenam hɔ. (Yeremia 9:11) Wɔ nnipa ani so de na ɛte sɛ nea anidaso biara nni hɔ bio. (Dwom 137:1) Nanso, Yehowa a na ofi bere tenten aka ɔsɛe yi ho asɛm asie no ma wonyaa anidaso sɛ bere bi bɛba a wɔbɛkyekye bio.\n6-8. (a) Asɛmti bɛn na epuee mpɛn pii wɔ Hebri adiyifo no nhoma mu, na ɔkwan bɛn so na nkɔmhyɛ ahorow a ɛte saa no nyaa ne mmamu a edi kan? (b) Wɔ ɛnnɛ mmere yi mu no, ɔkwan bɛn so na Onyankopɔn nkurɔfo ahu nneɛma pii a wɔbɛsan asiesie ho nkɔmhyɛ ahorow no mmamu?\n6 Nokwarem no, na nneɛma a wɔbɛsan asiesie no yɛ asɛmti a epuee mpɛn pii wɔ Hebri adiyifo no nhoma mu. * Yehowa nam wɔn so hyɛɛ asase bi a wɔbɛsan asiesie so ama nnipa atra so, a ɛbɛdan asasebere, na wɔabɔ ho ban afi mmoa bɔne ne atamfo ntua ho no ho bɔ. Ɔkaa wɔn asase a wɔbɛsan asiesie so no ho asɛm sɛ paradise ankasa! (Yesaia 65:25; Hesekiel 34:25; 36:35) Nea ɛsen ne nyinaa no, na wɔbɛsan de nokware som asi hɔ, na wɔasi asɔrefie no bio. (Mika 4:1-5) Saa nkɔmhyɛ ahorow yi maa Yudafo a na wɔwɔ nnommumfa mu no nyaa anidaso, na ɛboaa wɔn ma wogyinaa mfirihyia 70 nnommumfa mu a wɔkɔe wɔ Babilon no ano.\n7 Awiei koraa no, bere dui sɛ wɔbɛsan aba wɔn asase so. Bere a Yudafo no nyaa ahofadi fii Babilon nsam no, wɔsan baa Yerusalem besii Yehowa asɔrefie wɔ hɔ. (Esra 1:1, 2) Bere tenten a wɔbataa nokware som ho no, Yehowa hyiraa wɔn ma wɔn asase maa nnɔbae, na wodii yiye. Ɔbɔɔ wɔn ho ban fii wɔn atamfo ne mmoa bɔne a na wɔatra wɔn asase no so mfe pii no ho. Hwɛ sɛnea ɛbɛyɛ sɛ wɔn ani gyee Yehowa tumi a wɔde siesie ade no ho! Nanso, na saa nneɛma a wɔbɛsan asiesie ho nkɔmhyɛ mmamu no yɛ mfiase ara kwa. Na ne mmamu kɛse bɛba wɔ “nna a edi akyiri no mu,” yɛn bere yi so, bere a wɔde Ɔhene Dawid Dedifo a wɔahyɛ ne ho bɔ bere tenteenten no besi ahengua so no.—Yesaia 2:2-4; 9:6, 7.\n8 Bere a wɔde Yesu sii ahengua so wɔ ɔsoro Ahenni mu wɔ afe 1914 mu no, ɔde n’adwene sii Onyankopɔn nkurɔfo anokwafo a wɔwɔ asase so no honhom fam ahiade ho dwumadi so. Sɛnea Persia nkonimdifo Kores yii Yudafo nkaefo no fii nnommumfa mu wɔ Babilon wɔ afe 537 A.Y.B. mu no, Yesu yii honhom fam Yudafo nkaefo—n’ankasa akyidifo—fii nnɛyi Babilon, wiase atoro som ahemman no nkɛntɛnso ase. (Romafo 2:29; Adiyisɛm 18:1-5) Efi afe 1919 reba no, wɔasan de nokware som asi ne sibea a ɛfata wɔ nokware Kristofo asetra mu. (Malaki 3:1-5) Efi saa bere no, Yehowa nkurɔfo asom no wɔ ne honhom fam asɔrefie a watew ho—Onyankopɔn nhyehyɛe ma nokware som mu. Dɛn nti na eyi ho hia yɛn nnɛ?\nHonhom Fam Nsiesie—Nea Enti a Ɛho Hia\n9. Asomafo no akyi no, dɛn na Kristoman mu asɔreasɔre no yɛe wɔ Onyankopɔn som ho, nanso dɛn na Yehowa ayɛ wɔ yɛn bere yi so?\n9 Susuw abakɔsɛm yi ho hwɛ. Kristofo a wɔtraa ase wɔ afeha a edi kan mu no nyaa honhom fam nhyira pii. Nanso Yesu ne asomafo no ka siei sɛ wɔbɛsɛe nokware som na wɔama ayera. (Mateo 13:24-30; Asomafo no Nnwuma 20:29, 30) Asomafo no akyi no, Kristoman sɔree. N’asɔfo faa abosonsomfo nkyerɛkyerɛ ne nneyɛe dii akyi. Ɛkame ayɛ sɛ wɔmaa Onyankopɔn a wɔkaa ne ho asɛm sɛ ɔyɛ Baasakoro a wontumi nte ase no anim kɔ yɛɛ nea ɛnyɛ yiye nso, na wɔkyerɛkyerɛɛ nkurɔfo sɛ wɔnka wɔn bɔne nkyerɛ asɔfo na wɔmmɔ Maria ne “ahotefo” mpae mmom sen sɛ wɔbɛbɔ Yehowa mpae. Afei, mfehaha pii a wɔman fii nokware no ho saa akyi no, dɛn na Yehowa ayɛ? Wɔ ɛnnɛ wiase mu—wiase a nyamesom mu atosɛm ne nneyɛe bɔne ahyɛ mu ma mu—no, ɔde ne ho agye nsɛm mu ma ɔde nokware som asi hɔ bio! Bere a ɛnyɛ sɛ yɛreka agugu mu no, yebetumi aka sɛ nsiesie yi yɛ nneɛma a akɔ so nnɛ bere yi mu a ɛho hia sen biara no mu biako.\n10, 11. (a) Nneɛma abien bɛn na ɛwɔ honhom fam paradise mu, na ɔkwan bɛn so na ɛka wo? (b) Nnipa bɛn na Yehowa aboaboa wɔn ano akɔ honhom fam paradise no mu, na dɛn na wobenya kwan ahu?\n10 Enti nokware Kristofo wɔ honhom fam paradise mu nnɛ. Dɛn na ɛwɔ saa paradise yi mu? Nneɛma atitiriw abien. Nea edi kan ne nokware Nyankopɔn, Yehowa, som kronn. Wama yɛanya ɔsom a atosɛm ne nsɛm a wɔakyinkyim no nnim. Wama yɛanya honhom fam aduan. Eyi ma yetumi sua yɛn soro Agya ho ade, yɛ nea ɛsɔ n’ani, na yetumi bɛn no. (Yohane 4:24) Honhom fam paradise ade a ɛto so abien fa nnipa ho. Sɛnea Yesaia ka siei no, “wɔ nna a edi akyiri no mu” no, Yehowa akyerɛkyerɛ n’asomfo asomdwoe akwan. Wayi akodi afi yɛn mu. Ɛmfa ho sɛ yɛtɔ sin no, ɔboa yɛn ma yɛhyɛ ‘nipasu foforo.’ Ɔkyerɛ yɛn mmɔdenbɔ ho anisɔ denam ne honhom kronkron a ɛma yenya su pa a ɔde ma yɛn so. (Efesofo 4:22-24; Galatifo 5:22, 23) Sɛ woyɛ w’ade ma ɛne Onyankopɔn honhom hyia a, na woyɛ honhom fam paradise muni ampa.\n11 Yehowa aboaboa nnipa a ɔdɔ wɔn ano aba honhom fam paradise yi mu—wɔn a wɔdɔ no, wɔn a wɔpɛ asomdwoe, na “wɔn honhom mu nneɛma ho hia wɔn.” (Mateo 5:3, NW) Nnipa a wɔte saa na wobenya hokwan ahu nsiesie foforo a ɛyɛ nwonwa koraa—adesamma ne asase nyinaa de no.\n‘Hwɛ! Mereyɛ Ade Nyinaa Foforo’\n12, 13. (a) Dɛn nti na ɛsɛ sɛ nneɛma a wɔbɛsan asiesie ho nkɔmhyɛ ahorow no nya ne mmamu foforo? (b) Sɛnea wɔkae wɔ Eden no, dɛn ne Yehowa atirimpɔw ma asase, na dɛn nti na eyi ma yenya daakye ho anidaso?\n12 Nneɛma a wɔbɛsan asiesie ho nkɔmhyɛ no hwehwɛ pii sen honhom fam nsiesie. Sɛ nhwɛso no, Yesaia kyerɛw bere bi a wɔbɛsa ayarefo, mpakye, anifuraefo, ne asotifo yare na wɔbɛmene owu mpo akosi daa ho asɛm. (Yesaia 25:8; 35:1-7) Bɔhyɛ a ɛtete saa annya ne mmamu ankasa wɔ tete Israel. Na bere a yɛahu saa bɔhyɛ ahorow yi mmamu wɔ honhom fam wɔ yɛn bere yi mu no, yɛwɔ nea yebegyina so agye adi sɛ ebenya mmamu ankasa koraa daakye. Yɛyɛ dɛn hu saa?\n13 Wɔ Eden no, Yehowa daa n’atirimpɔw ma asase adi pefee: Ná anka adesamma a wɔwɔ anigye, apɔwmuden, na wɔyɛ abusua biako na wɔbɛtra so. Ná anka ɔbarima ne ɔbea no na wɔbɛhwɛ asase ne ɛso abɔde nyinaa so, na wɔadan okyinnsoromma no nyinaa paradise. (Genesis 1:28) Ná ɛno bɛyɛ soronko koraa wɔ tebea a yɛwom mprempren no ho. Nanso, nya ahotoso sɛ, wontumi mmɔ Yehowa atirimpɔw ngu da. (Yesaia 55:10, 11) Yesu, sɛ́ Mesia Hene a Yehowa apaw no no, ɔno na ɔde wiase nyinaa Paradise no bɛba.—Luka 23:43.\n14, 15. (a) Ɔkwan bɛn so na Yehowa bɛyɛ “ade nyinaa foforo”? (b) Asetra bɛyɛ dɛn wɔ Paradise, na nea ɛwɔ he na w’ani gye ho sen biara?\n14 Yɛ sɛnea wɔadan asase nyinaa Paradise ho mfonini wɔ w’adwenem na hwɛ! Yehowa kaa saa bere no ho asɛm sɛ: ‘Hwɛ! Mereyɛ ade nyinaa foforo.’ (Adiyisɛm 21:5) Susuw nea ɛno bɛkyerɛ no ho hwɛ. Sɛ Yehowa de ne tumi a ɛsɛe ade no di dwuma sɛe nhyehyɛe dedaw yi wie a, nea ɛbɛba ne “ɔsoro foforo ne asase foforo.” Eyi kyerɛ sɛ nniso foforo befi soro adi asase foforo so abusua a wɔn a wɔdɔ Yehowa na wɔyɛ n’apɛde na wɔwom no so. (2 Petro 3:13) Wɔbɛma Satan ne n’adaemone agyae adwuma yɛ. (Adiyisɛm 20:3) Bere a edi kan wɔ mfirihyia mpempem pii mu no, adesamma benya ahofadi afi wɔn nkɛntɛnso bɔne a ɔporɔw ne nitan ahyɛ no ma no ho. Akyinnye biara nni ho sɛ yebenya abotɔyam kɛse.\n15 Afei de, yebetumi ahwɛ okyinnsoromma fɛfɛ yi so sɛnea na anka ɛsɛ sɛ yɛyɛ fi mfiase no. Asase no ankasa tumi siesie ne ho. Sɛ woyi nneɛma a ɛde efĩ ba no fi hɔ a, atare ne nsubɔnten ankasa betumi asiesie wɔn ho; sɛ akodi gyae a, nsase a akodi asɛe so no betumi asiesie ne ho. Hwɛ anigye a ɛbɛyɛ sɛ yɛbɛyɛ yɛn ade ma ɛne asase no tebea ahyia, na yɛaboa ma ayɛ sɛ turo, wiase nyinaa Eden a nneɛma a enni ano wɔ so! Sɛ́ anka yɛbɛtɔre mmoa ne afifide ase sɛnea ɛnsɛ no, nnipa ne asase so abɔde nyinaa bɛtra ase asomdwoe mu. Mmofra mpo rensuro mmoa a wɔn ho yɛ hu no.—Yesaia 9:6, 7; 11:1-9.\n16. Wɔ Paradise no, nsiesie bɛn na ɛbɛka ɔnokwafo biara?\n16 Wobesiesie yɛn ankasa nso. Harmagedon akyi no, wɔn a wobenya wɔn ti adidi mu a wɔwɔ wiase nyinaa no benya ayaresa anwonwakwan so. Sɛnea Yesu yɛe bere a na ɔwɔ asase so no, ɔde tumi a Onyankopɔn de ama no no bebue anifuraefo ani, ama asotifo ate asɛm, na wama mpakye ne wɔn a wɔabubu anya ahoɔden. (Mateo 15:30) Wɔn a wɔn mfe akɔ anim no ani begye sɛ wɔasan anya ahoɔden ne akwahosan sɛ mmerante ne mmabaa. (Hiob 33:25) Honam a atwintwam befi hɔ, anan a akoakoa bɛteɛteɛ, na ntini a ayɛ mmerɛw no benya ahoɔden foforo. Adesamma anokwafo nyinaa behu sɛ nneɛma a bɔne ne sintɔ de bae no de nkakrankakra refi hɔ. Hwɛ sɛnea yɛbɛda Yehowa Nyankopɔn ase wɔ ne tumi a wɔde siesie ade ma ɛyɛ nwonwa no ho! Afei ma yɛmfa yɛn adwene nsi nsiesie bere yi mu nneɛma a ɛyɛ anigye no mu biako titiriw so.\nAwufo a Wɔbɛsan De Wɔn Aba Nkwa Mu\n17, 18. (a) Dɛn nti na Yesu kaa Sadukifo no anim? (b) Tebea horow bɛn na ɛmaa Elia srɛɛ Yehowa sɛ onnyan owufo bi?\n17 Wɔ afeha a edi kan Y.B. mu no, na nyamesom akannifo bi a wɔfrɛ wɔn Sadukifo nnye owusɔre nni. Yesu de nsɛm yi kaa wɔn anim sɛ: “Mofom so, na munnim kyerɛw nsɛm ne Nyankopɔn ahoɔden.” (Mateo 22:29) Yiw, Kyerɛwnsɛm no da no adi sɛ Yehowa wɔ tumi a ɔde bɛyɛ saa. Ɔkwan bɛn so?\n18 Yɛ nea esii Elia bere so no ho mfonini wɔ w’adwenem hwɛ. Ná ɔbea kunafo bi ba a odi no ba koro a wayɛ mmerɛw da ne nsa so. Ná abarimaa no awu. Ɛbɛyɛ sɛ na odiyifo Elia a na ɔbea kunafo no asom no hɔho nna kakra no ho adwiriw no. Odii kan boae ma ɔkɔm ankum abofra yi. Ebetumi aba sɛ na Elia ani abegye abarimaa yi ho. Ná ɛna no koma abubu. Ná abarimaa yi ne ade biako pɛ a na ɔhwɛ de kae ne kunu a wawu no. Ebetumi aba sɛ na ɔhwɛ kwan sɛ ne ba no na ɔbɛhwɛ no bere a wabɔ aberewa no. Bere a na ɔbea kunafo no adwene atu afra no, osusuwii sɛ ebia bɔne bi a na wayɛ dedaw so asotwe na aba ne so no. Ná Elia ntumi nnyina awerɛhosɛm yi ano. Ogyee efunu no fii ɛna no kokom brɛoo de kɔɔ n’abansoro dan mu, na ɔsrɛɛ Yehowa Nyankopɔn sɛ ɔmma abofra no kra, anaa ne nkwa nsan mmra ne mu.—1 Ahene 17:8-21.\n19, 20. (a) Ɔkwan bɛn so na Abraham daa no adi sɛ na ɔwɔ Yehowa tumi a wɔde siesie ade no mu gyidi, na dɛn na ogyinaa so nyaa gyidi a ɛte saa no? (b) Ɔkwan bɛn so na Yehowa tuaa Elia ka wɔ ne gyidi ho?\n19 Ɛnyɛ Elia ne obi a odi kan a onyaa owusɔre mu gyidi. Mfehaha pii a na atwam mu no, Abraham gye dii sɛ Yehowa wɔ tumi a wɔde siesie ade saa—na na ɔwɔ nnyinaso pa. Bere a na Abraham adi mfirihyia 100, na Sara adi mfirihyia 90 no, Yehowa siesiee wɔn awo tumi a na awu no ma Sara tumi woo ɔbabarima ma ɛyɛɛ nwonwa. (Genesis 17:17; 21:2, 3) Akyiri yi, bere a abarimaa no wiee nyin no, Yehowa kae sɛ Abraham mfa ne ba no mmɔ afɔre. Abraham daa gyidi adi, susuwii sɛ Yehowa betumi anyan Isak a ɔdɔ no no aba nkwa mu bio. (Hebrifo 11:17-19) Gyidi a emu yɛ den saa no betumi ama yɛate nea enti a ansa na Abraham reforo akɔ bepɔw no so, de ne ba no akɔbɔ afɔre no, ɔmaa ne nkoa no awerɛhyem sɛ ɔne Isak bɛsan aba wɔn nkyɛn no ase.—Genesis 22:5.\n“Hwɛ, wo ba no te ase”!\n20 Yehowa gyee Isak nkwa, enti owusɔre biara ho anhia saa bere no. Nanso, wɔ Elia asɛm no mu no, na ɔbea kunafo no ba no awu dedaw—nanso na ɛnkyɛe pii. Yehowa tuaa odiyifo no gyidi so ka denam abofra no a onyanee no no so! Afei Elia kaa asɛm a werɛ remfi da yi de abarimaa no maa ne maame sɛ: “Hwɛ, wo ba no anya nkwa”!—1 Ahene 17:22-24.\n21, 22. (a) Owusɔre ahorow a wɔyɛɛ ho kyerɛwtohɔ wɔ Kyerɛwnsɛm mu no atirimpɔw ne dɛn? (b) Wɔ Paradise no, owusɔre no mu bɛtrɛw akodu he, na hena na obedi ho dwuma?\n21 Enti nea edi kan koraa wɔ Bible kyerɛwtohɔ mu no, yehu sɛ Yehowa de ne tumi dii dwuma de onipa san baa nkwa mu. Akyiri yi, Yehowa maa Elisa, Yesu, Paulo, ne Petro nso tumi ma wonyan awufo baa nkwa mu. Ɛwom, wɔn a wonyan wɔn no san wuwui. Nanso, Bible kyerɛwtohɔ a ɛte saa no ma yenya nneɛma a ɛbɛba daakye mu anidaso a ɛyɛ anigye.\n22 Wɔ Paradise no, Yesu bɛyɛ n’adwuma a ɛne “sɔre ne nkwa” no. (Yohane 11:25) Obenyan nnipa ɔpepem pii a yennim ano, na wama wɔanya hokwan atra ase daa wɔ Paradise wɔ asase so. (Yohane 5:28, 29) Susuw nkabom a ɛbɛba, bere a nnamfo ne abusuafo a wɔdodɔ wɔn ho, a owu tetew wɔn ntam bere tenteenten no bɛyɛ wɔn ho wɔn ho atuu, na wɔn ani agye wɔn ho wɔn ho kɛse no ho hwɛ! Adesamma nyinaa beyi Yehowa ayɛ wɔ tumi a wɔde siesie ade no ho.\n23. Na dɛn ne Yehowa tumi a wada no adi a ɛsen biara no, na ɔkwan bɛn so na eyi ma daakye mu anidaso a yɛwɔ no mu yɛ den?\n23 Yehowa ayɛ nhyehyɛe a ɛwɔ nnyinaso pa a ɛbɛma anidaso a ɛte saa no abam. Wɔ ne tumi a wada no adi a ɛsen biara mu no, onyanee ne Ba, Yesu, sɛ honhom abɔde a ɔwɔ tumi, na Yehowa nkutoo na ɔkyɛn Yesu. Yesu a wɔanyan no no yii ne ho adi kyerɛɛ adansefo ɔhaha pii. (1 Korintofo 15:5, 6) Ɛsɛ sɛ adanse a ɛte saa dɔɔso ma akyinnyegyefo mpo. Yehowa wɔ tumi a obetumi de anyan awufo aba nkwa mu bio.\n24. Dɛn nti na yebetumi anya ahotoso sɛ Yehowa benyan awufo, na anidaso bɛn na yɛn mu biara betumi anya ho anigye?\n24 Ɛnyɛ sɛ Yehowa wɔ tumi a ɔde benyan awufo nko na mmom ɔwɔ ɔpɛ a ɔde bɛyɛ saa nso. Honhom kaa ɔbarima nokwafo Hiob ma ɔkae sɛ Yehowa ani gyina sɛ ɔde no bɛba nkwa mu bio ankasa. (Hiob 14:15) So ɛntwe wo mmɛn yɛn Nyankopɔn a n’ani gye sɛ ɔde ne tumi a wɔde siesie ade no bedi dwuma wɔ ɔdɔ kwan a ɛte saa so no? Nanso, kae sɛ, owusɔre yi yɛ nsiesie kɛse a Yehowa rebɛyɛ no mu biako pɛ. Bere a wokɔ so bɛn no pɛɛ no, kura anidaso a ɛsom bo no mu bere nyinaa sɛ wubetumi akɔ hɔ bi akohu sɛ Yehowa ‘reyɛ ade nyinaa foforo.’—Adiyisɛm 21:5.\n^ nky. 3 ‘Nneɛma nyinaa ananmu a wɔbɛhyɛ’ no fii ase bere a wɔde Mesia Ahenni no sii hɔ na wɔde Ɔhene Dawid nokwafo dedifo sii ahengua so no. Na Yehowa ahyɛ Dawid bɔ sɛ ne dedifo na obedi ade daa. (Dwom 89:35-37) Nanso, bere a Babilon sɛee Yerusalem wɔ afe 607 A.Y.B. akyi no, Dawid aseni biara antra Onyankopɔn ahengua no so. Yesu a wɔwoo no asase so sɛ Dawid dedifo no bɛyɛɛ Ɔhene a wɔhyɛɛ ne ho bɔ fii tete, bere a wɔde no sii ahengua so wɔ soro no.\n^ nky. 6 Sɛ nhwɛso no, Mose, Yesaia, Yeremia, Hesekiel, Hosea, Yoel, Amos, Obadia, Mika, ne Sefania nyinaa kaa asɛmti yi ho asɛm.\n2 Ahene 5:1-15 Esiane sɛ ɔbarima bi a ɔtraa ase wɔ Bible mmere mu nyaa ahobrɛase nti, ɔkwan bɛn so na onyaa Yehowa tumi a wɔde siesie ade no so mfaso?\nHiob 14:12-15 Ahotoso bɛn na na Hiob wɔ, na nkyekyɛm ahorow yi betumi aka yɛn daakye anidaso so dɛn?\nDwom 126:1-6 Kristofo a wɔwɔ hɔ nnɛ betumi ate nka dɛn wɔ nokware som a wɔasan de asi hɔ ne emu kyɛfa a wonya no ho?\nRomafo 4:16-25 Dɛn nti na ɛho hia sɛ yenya Yehowa tumi a wɔde siesie ade no mu gyidi?


Yehowa Su Yɛ Fɛ—Ɔyɛ Nokwafo, Ɔde Bɔne Firi | Adesua\n“Yehowa, wuye, na wowɔ ɔpɛ sɛ wode bɔne befiri; w’adɔe dɔɔso ma wɔn a wɔfrɛ wo nyinaa.”—DW. 86:5.\nNneɛma bɛn na yebetumi ayɛ de akyerɛ sɛ yedi nokware sɛ Yehowa?\nYɛbɛyɛ dɛn asuasua Yehowa fafiri?\nDɛn nti na wopɛ sɛ wokɔ so sua Yehowa su ahorow na wode bɔ wo bra?\n1, 2. (a) Sɛ yɛwɔ adamfo nokwafo a ɔde bɔne firi a, adɛn nti na yeso ne mu yiye? (b) Nsɛmmisa bɛn na yebesusuw ho?\nHENA ne ɔyɔnko berɛbo? Onuawa bi a yɛfrɛ no Ashley kae sɛ yɔnko berɛbo ne “obi a nsuo mu oo, awia mu oo, wofrɛ no a ɔba; daa ɔwɔ hɔ ma wo. Ɔyɛ obi a ɔde asɛm kyɛ.” Sɛ yenya adamfo a ɔte saa a, yenni ne ho agoru koraa; yeso ne mu yiye. Ɔyɛ obi a wutumi de wo ho tweri no.—Mmeb. 17:17.\n2 Sɛ yɛreka adamfo a ɔyɛ nokwafo na ɔde bɔne firi a, yɛrentumi nsan Yehowa ho. Odwontofo no kae sɛ: “O Yehowa, wuye, na wowɔ ɔpɛ sɛ wode bɔne befiri; w’adɔe dɔɔso ma wɔn a wɔfrɛ wo nyinaa.” (Dw. 86:5) Sɛ yɛka sɛ obi yɛ ɔnokwafo na ɔde bɔne firi a, ɛkyerɛ sɛn? Ɔkwan bɛn so na Yehowa da su fɛfɛɛfɛ yi adi? Yɛbɛyɛ dɛn asuasua no? Esiane sɛ Yehowa ne yɛn adamfo a ɔsen biara nti, sɛ yenya nsɛmmisa yi ho mmuae a, ɛbɛka yɛn afam ne ho denneennen. Afei nso ɛbɛma yɛne yɛn nuanom ntam ayɛ kama.—1 Yoh. 4:7, 8.\nYEHOWA YƐ NOKWAFO\n3. Dɛn na obi yɛ de kyerɛ sɛ ɔyɛ ɔnokwafo?\n3 Sɛ yɛka sɛ obi yɛ nokwafo a, ɛkyerɛ nneɛma pii. Ɔyɛ obi a oyi ne yam de ne ho bata obi ho; ɛdan sɛ boɔ koraa a, ɔrentwe ne ho da. Obi a ɔyɛ nokwafo nnyi ne yɔnko mma. Ɛtɔ sikyi oo, ɛtɔ mfuate oo, ɔrenyi ne yɔnko mma da. Bible ka sɛ Yehowa yɛ “ɔnokwafo”; n’akyi no, obiara nni hɔ.—Adi. 16:5.\n4, 5. (a) Dɛn na Yehowa yɛ de kyerɛ sɛ ɔyɛ nokwafo? (b) Sɛ yedwinnwen Onyankopɔn nokwaredi ho a, ɔkwan bɛn so na ɛhyɛ yɛn mpamden?\n4 Dɛn na Yehowa yɛ de kyerɛ sɛ ɔyɛ ɔnokwafo? Ogyina n’asomfo anokwafo akyi bere nyinaa. Yehowa somfo nokwafo biako a odii eyi ho adanse ne Ɔhene Dawid. (Monkenkan 2 Samuel 22:26.) Dawid amanehunu ne n’abɛbrɛsɛ nyinaa mu no, Yehowa boaa no, ɔbɔɔ ne ho ban, na ogyee no; wannyae Dawid akyi di da. (2 Sam. 22:1) Dawid hui sɛ ɛnyɛ Yehowa ano kɛkɛ na ɔde ka sɛ ɔyɛ nokwafo na mmom ɔyɛ biribi ankasa de boa ne nkoa. Adɛn nti na Yehowa gyinaa Dawid akyi bere nyinaa, anaa yɛbɛka a, adɛn nti na odii Dawid nokware? Asɛm no ara ne sɛ na Dawid ankasa yɛ “ɔnokwafo.” Yehowa asomfo nokwaredi nti onsi wɔn fam; wɔn a wodi no nokware no, ɔno nso di wɔn nokware.—Mmeb. 2:6-8.\n5 Sɛ yɛtena ase dwinnwen Yehowa nokwaredi ho a, ɛhyɛ yɛn mpamden. Onua bi a yɛfrɛ no Reed kae sɛ: “Sɛ mekenkan Bible na mehwɛ sɛnea Yehowa boaa Dawid wɔ n’ahohia bere mu a, ɛboa me paa. Bere a Dawid reguan a odii abodan mu ahyɛmfiri nyinaa, Yehowa annyaw no da. Mekenkan saa asɛm no a, ɛhyɛ me den paa! Ɛma mihu sɛ, ɔhaw ne abɛbrɛsɛ biara a mehyia no, sɛ mekɔ so di Yehowa nokware a, ɔrennyaw me da.” Yegye di sɛ saa ara na wo nso wuhu no.—Rom. 8:38, 39.\n6. Dɛn na Yehowa yɛ de kyerɛ sɛ ɔyɛ nokwafo? Eyi boa n’asomfo sɛn?\n6 Dɛn bio na Yehowa yɛ de kyerɛ sɛ ɔyɛ nokwafo? Yehowa si pi, kyerɛ sɛ ɔnyɛ obi a ɛnnɛ ɔka sɛɛ, ɔkyena na wasesa n’ano. Ɔma yɛn awerɛhyem sɛ: “Mete sɛnea mete.” (Yes. 46:4) Ade a ɔde kari papa ne bɔne nsesa, enti osi gyinae biara a, esi pi. (Mal. 3:6) Ade foforo a Yehowa yɛ de kyerɛ sɛ ɔyɛ nokwafo ne sɛ ɔhyɛ bɔ a, odi so. (Yes. 55:11) Yehowa di nokware wɔ biribiara mu, na eyi boa n’asomfo anokwafo nyinaa. Ɔkwan bɛn so? Ɛne sɛ, sɛ yɛyere yɛn ho di Yehowa mmara so a, yebetumi asi yɛn adwene pi sɛ ɔno nso bedi ne bɔhyɛ so na wahyira yɛn.—Yes. 48:17, 18.\nSUASUA YEHOWA, DI NOKWARE\n7. Dɛn na yɛbɛyɛ de akyerɛ sɛ yɛyɛ anokwafo te sɛ Onyankopɔn?\n7 Yɛbɛyɛ dɛn asuasua Yehowa na yɛayɛ anokwafo? Ɔkwan biako ne sɛ yɛbɛyɛ biribi aboa wɔn a wɔwɔ ahokyere mu. (Mmeb. 3:27) Wunim onua anaa onuawa bi a yare anaa n’ankasa mmerɛwyɛ bi nti n’abam abu? Anaa wunim onua bi a n’abusuafo resɔre tia no? Adɛn nti na wonkɔ ne nkyɛn nkɔka “anigyesɛm ne awerɛkyekyesɛm” bi nkyerɛ no? (Sak. 1:13) * Woyɛ saa a, ɛbɛkyerɛ sɛ woyɛ yɔnko berɛbo anaa adamfo a ‘wofam ne ho sen onua’ mpo.—Mmeb. 18:24.\n8. Yɛbɛyɛ dɛn asuasua Yehowa na yɛadi nokware wɔ yɛn aware mu?\n8 Ade foforo wɔ hɔ a yɛbɛyɛ de akyerɛ sɛ yedi wɔn a yɛdɔ wɔn nokware. Sɛ yɛaware a, yenim sɛ ɛnsɛ sɛ yɛma biribiara tetew yɛne yɛn hokafo ntam. (Mmeb. 5:15-18) Enti sɛ yehu ade ketewaa bi mpo a ebetumi de yɛn akɔ awaresɛe mu a, yɛnsosɔ so koraa. (Mat. 5:28) Dɛn bio na yɛbɛyɛ de akyerɛ sɛ yedi yɛn nuanom nokware? Ɛnsɛ sɛ yedi yɛn nuanom ho nseku anaa yɛsɛe wɔn din, na sɛ obi rekeka wɔn ho nsɛm a, ɛnsɛ sɛ yɛsosɔ so.—Mmeb. 12:18.\n9, 10. (a) Hena paa na yɛpɛ sɛ yedi no nokware? (b) Dɛn nti na ɛtɔ da a ɛnyɛ mmerɛw sɛ yebetie Yehowa?\n9 Sɛ yɛreka nea ɛsɛ sɛ yedi no nokware paa a, ɛyɛ Yehowa. Yɛbɛyɛ dɛn ayɛ saa? Ɛno ara ne sɛ yɛbɛdɔ nea Yehowa dɔ na yɛakyi nea okyi, na yɛabɔ yɛn bra ma asɔ n’ani. (Monkenkan Dwom 97:10.) Sɛ yɛbɔ mmɔden sɛ yebesusuw nneɛma ho sɛnea Yehowa susuw nneɛma ho a, ɛrenyɛ den sɛ yebetie no.—Dw. 119:104.\n10 Nokwasɛm ni, ɛnyɛ mmerɛw sɛ yebedi Yehowa nokware; egye animia na yɛatumi ayɛ saa. Wo de yɛnhwɛ, anuanom bi wɔ hɔ a wɔn kɔ dɔ sɛ wɔbɛware nanso wonnyaa obi a wɔpɛ wɔ Yehowa asafo no mu. (1 Kor. 7:39) Hwɛ yɛn nuabea bi a ɔnwaree a ɔwɔ adwumam. Ebia ne mfɛfo adwumayɛfo a wɔnyɛ gyidifo de ɔbarima bi beguan ne ho anaa wɔbɛka ɔbarima bi ama no mpo. Ebia wobɛhwɛ koraa na onuawa a yɛreka yi ani nka; sɛ obi wɔ ne nkyɛn a anka ɔpɛ. Nanso wasi ne bo sɛ obi a ɔnsom Onyankopɔn paa de, ɔrenware no, efisɛ ɔpɛ sɛ odi Yehowa nokware. Sɛ yehu anuanom a wodi nokware saa a, yɛn ani nnye wɔn ho anaa? Obiara a amanehunu ne abɛbrɛsɛ nyinaa mu odi nokware no, Yehowa behyira no.—Heb. 11:6.\n“Adamfo bi . . . wɔ hɔ a ɔfam ho sen onua.”—Mmeb. 18:24 (Hwɛ nkyekyɛm 7)\n“Mumfi mo pɛ mu mfa bɔne mfirifiri mo ho.”—Efe. 4:32 (Hwɛ nkyekyɛm 16)\nYEHOWA DE BƆNE FIRI\n11. Dɛn na ɛkyerɛ sɛ obi wɔ fafiri?\n11 Yehowa su biako a ɛyɛ fɛ paa ne fafiri. Dɛn na ɛkyerɛ sɛ obi wɔ fafiri? Sɛ obi wɔ fafiri a, ɔmfa asɛm nhyɛ ne mu, na mmom ɔde kyɛ. Nea yɛreka yi nkyerɛ sɛ, sɛ obi wɔ fafiri a ɔfoa bɔne so anaa obu n’ani gu bɔne so koraa. Mmom obi yɛ no ade a, ɔmfa ne ho tirimka. Bible ka sɛ, sɛ obi yɛ bɔne na onu ne ho ankasa a, Yehowa ayɛ krado sɛ ɔde ne bɔne befiri no.—Dw. 86:5.\n12. (a) Yehowa fafiri te sɛn? (b) Sɛ Bible ka sɛ ‘wɔapopa’ obi bɔne a, dɛn na ɛkyerɛ?\n12 Yehowa fafiri te sɛn? Yehowa de bɔne firi a, ɔde firi ‘boro so.’ Eyi kyerɛ sɛ ɔde firi korakora. Sɛ ɔde firi a na asa, ɔnsan nkɔfa mma bio. (Yes. 55:7) Yɛyɛ dɛn hu sɛ, sɛ Yehowa de bɔne firi a, ɔde firi korakora? Wo de, hwɛ asɛm a ɛwɔ Asomafo Nnwuma 3:19. (Monkenkan.) Ɔsomafo Petro tuu nnipa a na ɔrekasa kyerɛ wɔn no fo sɛ ‘wɔnsakra wɔn adwene na wɔnnan wɔn ho.’ Sɛ yɛka sɛ ɔbɔnefo bi asakra n’adwene a, ɛkyerɛ sɛ wanu ne ho paa na ɛyɛ ne yaw sɛ ɔyɛɛ bɔne no. Afei nso wasi ne bo sɛ ɔrenkɔ bɔne no ho bio. (2 Kor. 7:10, 11) Onipa a ɔte saa ‘dan ne ho’ fi ne bɔne ho, na ɔbɔ mmɔden sɛ ɔbɛyɛ nea ɛsɔ Onyankopɔn ani. Sɛ obi da ahonu a ɛte saa adi a, dɛn na ebefi mu aba? Bible ka sɛ ‘wɔbɛpopa’ ne bɔne. Enti sɛ Yehowa de bɔne firi a, ɛte sɛ nea wapopa koraa a worenhu bio. Ɔde firi korakora.—Heb. 10:22; 1 Yoh. 1:7.\n13. Sɛ Bible ka sɛ “wɔn bɔne nso, merenkae bio” a, dɛn na ɛkyerɛ?\n13 Yɛyɛ dɛn hu sɛ, sɛ Yehowa de obi bɔne firi no a, ɔnsan nkɔfa mma bio? Ma yɛnhwɛ Yeremia nkɔmhyɛ bi a ɛfa Kristofo a wɔasra wɔn ho. Eyi ma yehu sɛnea Yehowa de wɔn a wɔkyerɛ agyede afɔre no mu gyidi bɔne firi wɔn. (Monkenkan Yeremia 31:34.) Yehowa kae sɛ: “Mede wɔn mfomso befiri wɔn, na wɔn bɔne nso, merenkae bio.” Nea Yehowa reka wɔ ha ne sɛ, sɛ ɔde yɛn bɔne firi a, ɛnyɛ ade a daakye ɔbɛsan akɔfa ho asɛm aba abɛtwe yɛn aso. Mmom Yehowa de bɔne firi a, ɛte sɛ nea wagyaw bɔne no wɔ n’akyi, ɔnsan nkɔfa ho asɛm mma bio.—Rom. 4:7, 8.\n14. Sɛ yedwinnwen Yehowa fafiri ho a, adɛn nti na ɛkyekye yɛn werɛ? Ma nhwɛso.\n14 Sɛ yegye bere susuw Yehowa fafiri ho a, ɛkyekye yɛn werɛ paa. Wo de, ma yɛnhwɛ onuawa bi asɛm. Yɛbɛfrɛ onuawa no Elaine. Bere bi wotuu Elaine fii asafo no mu, na mfe pii akyi no, wɔsan gyee no. Bere a ɔbae no na onnye nni sɛ Yehowa de ne bɔne akyɛ no. Na ɛyɛ no sɛ Yehowa dɔ ebinom sen no. Nanso bere a Elaine kenkan Bible mu nsɛm a ɛkyerɛkyerɛ Yehowa fafiri mu na ogyee bere dwinnwen ho no, ɛkyekyee ne werɛ. Elaine kae sɛ: “Ɛyɛɛ me sɛ nea Yehowa de ne nsa ato me kɔn mu rekorɔkorɔ me. Ná minhuu biribi a ɛte saa da.” Ɔkenkan saa asɛm yi ma ɛkaa ne koma paa: “Sɛ Yehowa de yɛn bɔne firi yɛn a, ɛnsɛ sɛ yɛte nka sɛ bɔne a ɛte saa no bɛtena yɛn so yɛn nkwa nna a aka nyinaa.” * Elaine kae sɛ: “Na minnye nni sɛ Yehowa betumi de me bɔne afiri me korakora; na misusuw sɛ mɛsoa bɔne no me nkwa nna nyinaa. Seesei mahu sɛ nkakrankakra metumi abɛn Yehowa. Ɛte sɛ nea adesoa duruduru bi afi me so.” Ampa, yɛn Nyankopɔn dɔ yɛn, na ɔde bɔne firi!—Dw. 103:9.\nSUASUA YEHOWA, FA BƆNE FIRI\n15. Yɛbɛyɛ dɛn asuasua Yehowa na yɛde bɔne afiri?\n15 Bere biara a ɛho behia sɛ yɛde yɛn nua bɔne firi no no, ɛsɛ sɛ yesuasua Yehowa na yɛyɛ saa. (Monkenkan Luka 17:3, 4.) Kae sɛ, sɛ Yehowa de bɔne firi a, ɔnkae bio, kyerɛ sɛ ɔnsan nkɔfa asɛm no mma bio. Yɛn nso sɛ yɛde afoforo bɔne firi wɔn a, yɛbɛma yɛn werɛ afi, kyerɛ sɛ yebeyi yɛn adwene afi so, na yɛrensan nkɔfa mma daakye.\n16. (a) Dɛn na fafiri kyerɛ? Dɛn na ɛnkyerɛ? (b) Sɛ yɛpɛ sɛ Yehowa de yɛn bɔne firi yɛn a, dɛn na ɛsɛ sɛ yɛyɛ?\n16 Sɛ yɛwɔ fafiri a, ɛnkyerɛ sɛ yɛfoa bɔne so anaa yɛyɛ nhwɛhãã ma afoforo sisi yɛn. Dabi. Mmom ɛkyerɛ sɛ yeyi menasepɔw biara fi yɛn mu. Nokwasɛm bi wɔ hɔ a ɛsɛ sɛ yɛkae: Sɛ yɛpɛ sɛ Yehowa de yɛn bɔne firi yɛn a, ɛsɛ sɛ yesuasua no na yɛde afoforo bɔne firi wɔn. (Mat. 6:14, 15) Yehowa mmɔborɔhunu sõ; daa ɔkae sɛ “yɛyɛ mfutuma.” (Dw. 103:14) Ɛnde, wunnye nni sɛ ɛsɛ sɛ yɛn nso yehu afoforo mmɔbɔ na yɛkae sɛ mfomso wɔ wɔn ho na yeyi yɛn yam de wɔn bɔne firi wɔn?—Efe. 4:32; Kol. 3:13.\nObi fom wo a, fi wo komam bɔ mpae ma no (Hwɛ nkyekyɛm 17)\n17. Sɛ yɛn nua Kristoni bi afom yɛn a, dɛn na ɛbɛboa ma yɛde akyɛ no?\n17 Nokwasɛm ni, ɛtɔ da a, egye animia na obi de asɛm akyɛ. Ɔsomafo Paulo bere so no, na ɛnyɛ mmerɛw mma Kristofo a wɔasra wɔn mpo sɛ wobesiesie wɔn ntam nsɛmnsɛm. (Filip. 4:2) Sɛ yɛn nua Kristoni bi afom yɛn a, dɛn na ɛsɛ sɛ yɛyɛ? Wo de, ma yɛnhwɛ nea ɛtoo Hiob. Elifas, Bildad, ne Sofar yɛɛ wɔn ho sɛ Hiob nnamfo, nanso wɔkekaa nsɛm a ennim too Hiob so, na wɔteetee ne kra. (Hiob 10:1; 19:2) Yehowa kaa mmarima yi anim, na ɔka kyerɛɛ wɔn sɛ wɔnkɔ Hiob hɔ na wɔmmɔ wɔn bɔne ho afɔre. (Hiob 42:7-9) Nanso na Yehowa pɛ sɛ Hiob nso yɛ biribi. Ɛyɛ dɛn? Yehowa kae sɛ Hiob mmɔ mpae mma mmarima no. Hiob yɛɛ nea Yehowa kae no, na Yehowa hyiraa no sɛ ɔde mmarima no bɔne kyɛɛ wɔn. (Monkenkan Hiob 42:10, 12, 16, 17.) Dɛn na yebetumi asua afi asɛm yi mu? Sɛ obi fom yɛn na yefi yɛn komam bɔ mpae ma no a, ɛbɛboa ma yɛayi ne ho menasepɔw biara afi yɛn mu.\nSUA YEHOWA SU FƐFƐ NO DAA\n18, 19. Dɛn na ɛsɛ sɛ yɛkɔ so yɛ?\n18 Yɛahu sɛ Yehowa wɔ su ahorow a ɛyɛ fɛ paa. Nea yɛasua yi nkaa wo koma anaa? Yɛahu sɛ n’anim kɔ nyɛ den, ɔnyɛ animhwɛ, ne yam ye, ɔwɔ ntease, ɔyɛ nokwafo, na ɔde bɔne firi. Nanso yɛbɛka a, eyi yɛ aniani kɛkɛ. Yebenya hokwan asua Yehowa ho ade afebɔɔ. (Ɔsɛnk. 3:11) Yebetumi ne ɔsomafo Paulo ayɛ adwene na yɛaka sɛ: “O hwɛ sɛnea Onyankopɔn ahonya ne nyansa ne nimdeɛ mu dɔ fa!” Saa ara na ne dɔ ne ne su asia a yɛasusuw ho no nso mu dɔ.—Rom. 11:33.\n19 Enti momma yɛn nyinaa nkɔ so mpɛɛpɛɛ Yehowa su ahorow mu nnwinnwen ho na yensuasua mfa mmɔ yɛn bra. (Efe. 5:1) Yɛyɛ saa a, yɛn ani begye Yehowa ho paa, na yɛbɛka asɛm a odwontofo no kae yi bi: “Me de, Onyankopɔn a mɛbɛn no no ye ma me.”—Dw. 73:28.\n^ nky. 7 Sɛ wopɛ nsɛm a wubetumi de ahyɛ obi nkuran a, hwɛ asɛm a wɔato din “Woahyɛ Obi Nkuran Nnansa Yi?” wɔ January 15, 1995, Ɔwɛn-Aban mu; ne asɛm a wɔato din “Kanyan Afoforo kɔ Ɔdɔ ne Nnwuma Pa Mu—Ɔkwan Bɛn So?” wɔ April 1, 1995, Ɔwɛn-Aban mu.\n^ nky. 14 Hwɛ nhoma a wɔato din Bɛn Yehowa, ti 26, nkyekyɛm 10.